Kum 2006, Tan Shuai san lai ih Yu Za Nah Company-in Kachin State Pha Kant leh Ta Nain Dist.ih in leh lo hmun Acre (200000 ting hnih) luan KIO-ten an lak sak sal mi raltlan pawl leh mipi umnak dingah an zem ding thu theih a si. – My News\nadmin May 26, 2022 Leave a Comment on Kum 2006, Tan Shuai san lai ih Yu Za Nah Company-in Kachin State Pha Kant leh Ta Nain Dist.ih in leh lo hmun Acre (200000 ting hnih) luan KIO-ten an lak sak sal mi raltlan pawl leh mipi umnak dingah an zem ding thu theih a si.\nKum 2006, Tan Shuai san lai ih Yu Za Nah Company-in Kachin State Pha Kant leh Ta Nain Dist.ih in leh lo hmun Acre (200000 ting hnih) hnakin ih tam mipi ta an rak laksak mi cu KIO Bat. 2-ten an lak sal ih, tunah hin an mipi leh raltlante hnenah fit 60-80, 80-100 ah then darhin zem dan ding an tawrel rero a si.\nUico ralkap pawl cun Kan NUG PDF EAOs pawl an neh thein awn lo, ral khat ih sin mipi umnak tihsiat bak lo cu ti ngaih nak an thei nawn lo a si, Uico pawl cun kan mipi ralkap lakah phunnawi ten in tum ih beidawng ter in tum theu, Be Yah Ma Le si mei.\nṬek In A Tlak That Ruangah SAC Ralhrang Hmanrua PyuSawHtee Hruaitu Pakhat Thi. 24th May, 2022, zaanlam suimilam 5:00 hrawngah Sagaing ramthen, Sagaing peng, Htantaw khua ih SAC ralhrang hmanrua PyuSawHtee hruaitu pakhat cu ruahsur lakah tek in a tlak that tiah thuthang kan ngah. May thla sungah Kawlram sung hmunhma tam nawn ah ruah nasa zet a sur ih thlisia a hrang phah theu tiah theih asi.\n24th May, 2022, zing suimilam 11:30 hrawng ah Uvalde, Texas ih Robb Hramthok Tlawng ah kum (18) mino pakhat in meithal thawn a kap that ruangah tlawngta nauhak (19) le cazirhtu (2) nunnak a liam tiah thuthang kan ngah.\nAdang tlawngta (16) le ralkap (2) khal hliamhma an ngah ih Federal law enforcement upa pawl cun thuhla felfai phuang a theih hrih lo nan nunnak liamtu a um hrih thei men tiah simnak an nei.\nUSA-a Inkahhlumna Rapthlak, Siyin Wood News →\n← Chin National Defense Force-CNDF ih Chief of Staff, Salai Peter Thang in Mipi Hnenih Thucahnak


Kawl Kumthar Nikhatnak Ah Mi 3 An Thi, Mi 210 Hrawng Siizung An Thleng - The Chin Times\nThe Chin Times > Thuthang > Myanmar News > Kawl Kumthar Nikhatnak Ah Mi 3 An Thi, Mi 210 Hrawng Siizung An Thleng\nKawl kumthar titoih puai (water festival) nikhatnak April 13 ah Mandalay khawpi ahcun motor accident in mi 3 an thi ih mi 19 in hriamhma an ngah, sual-awknak ruangah mi 15 in hriamhma an ngah thu palik lam in tlangthannak an nei.\nMandalay khawpi ahcun titoih puai kilkhawi in palik pawl cu hmun 20 ah motor thawn an ding ih titoih puai nikhatnak ahhin zu le beer palang 100, nam pakhat, hmaikawr 82, funghreu (တုတ္) 7, thil hrennak (ေက်ာက္လွည့္) 64, kaihci (ကတ္ေၾကး) 8, thirfung 3 an kai ngah.\nTitoih puai thawn pehparin hriamhrei thubuai 5 telin thubuai zaten 10 a um ih titoih puai thawn a pehpar lo mi, titoih puai tikcu caan ahhin mi pakhat cun thah a tong tiah palik pawlih tlangthannak ahcun an tarlang.\nTuizing April 14 zinglam suimilam 7:45 khalah Mandalay tikulh ahcun kum 40 kiangkap nunau pakhat cu tili sungah a dawp that. Suimilam 8:56 ah Mandalay senpi siizung ah a ruak fehpi a si thu Mandalay pengpi meithat zung lam ihsin theih a si.\nTitoih puai ruangah hriamhma tuartu hi Mandalay senpi siizung ah mi 60 lenglo an thleng ih Yangon senpi siizung ahhin mi 150 hrawng an thleng tiah theih a si.\nYangon senpi siizung ih emergency in siizung ra thlengtu mi tam sawn cu sual aw tahratih hriamhma ngahtu an si tiah Yangon senpi siizung hotu Dr. Khin Thingki Myint in simnak a nei.\nTitoih puai thokni April 13 ihsin April 14 zinglam suimilam 6:00 tiangah mi 150 hrawng cu emergency in Yangon senpi siizung an thleng ih thihnak tongtu cu an um lo na’n mi 40 cu siizung um cilh ta an țul tiah siizung hotu cun a sim.\nKum dang ahcun bike accident ruangih siizung ra thleng an tam tiah a dim bet. Ttoih puai hi Buddhist sakhua thluntu pawl cun kumthar tiah sunglawi zetin an hmang. Tuitum Buddhist sakhua thluntu pawlih kumthar titoih puai hi Myanmar ram ahcun April 13 – 16 tiang Myanmar ram hmuntinkim ah hman rero. Ref : DVB, AKT\nPrevious Article Myanmar ramah pawngsual a tam sinsin\nNext Article Easter Sunday timi hi ziangtinak si? Zumtu in kan hman ding a si maw?


Thufim Archives - Page 2 of 3 - Chinland Today Media\nThufim 41 Siar Aw\n1.Hnatuan zuamlo pawl cun an hmanrua thatlo an puhmawh theu. 2.Vate cu hla a sak mi aw in ziangvek va a si ti kan theithiam. 3.Rualpi thawi tawhawknak cu a daisal theu nan a hlan bang in duhawknak a hnget sal thei nawnlo. 4.Mitcaw pawl ih an duhbikmi cu khaw eng hmuh a si. 5.A faicia mi kut kholh […]\nby CT Media ·\tMay 26, 2009 ·\n· Rawl ei hiar lo ih ka um caan ah India ram ah nitin rawl ei ding nei lo in minung thawngtel an thi tiih ka nui in simmi ka mang sal ih, hiar le hiar lo cingten ka ei tento sal theu.\nby CT Media ·\tApril 6, 2009 ·\nby CT Media ·\tMarch 13, 2009 ·\nby CT Media ·\tJanuary 26, 2009 ·\nby CT Media ·\tJanuary 16, 2009 ·\nby CT Media ·\tJanuary 15, 2009 ·\nby CT Media ·\tDecember 30, 2008 ·


Chinland Today Team A Veihnihnak Chinram Bawmnak Fang Dip 100 Le Thildang Pawl Pe Ding - Chinland Today Media\nSeptember 7, 2015 5:35 am·0 comments\nFalam Thlenhlan lampi an tuahnak hmun\nTilian le leimin ruang ih harsa tuar pawl bawmnak pe dingin Chinland Today Team cu Laitlang lamah a veihnihnak hrang a feh sal ding. Tuitum ih a fehnak ahcun Yangon Sibawi groups pawl le mi dangdang pawl ih bawmnak pek mi pawl peknak a nei ding.\nTu hi a țum hnihnak ih a pek ding mi pawl cu, Yangon sibawi group le donator pawl hnen ihsin ting 40 țha le tidai thianternak khawl pawl, hnipuan pawl, Shweli group hnen ihsin Ting 14 man kalape, le Letpan mino (Singapore) ihsin ting 6, Mai Za Iang Nei hnenin ting 2, PCM Chin Synod- Țio hnen ihsin ting 2, le fangfai dip 100 pawl an phur so ding tiah Kalay nitlaknak lam ih Chinland Today Team hotu Salai Jesse Cun cun a sim.\nLakhruak tilian ruang ih harsa tuar Tikhing, Hakhalay le Webulah le a kiangkap khua pawl bomnak hrang khal țhahnem tham zet cu pek an si zo. Hakhalay le Tikhing ih lut zo zat hi a sumfai in ting 60 tluk a si.\nTuitum Laitlang ih fangfai le thilri pawl hi Tahan ihsin Chinland Today Team aihawh in Salai Kim Khai ih hoin mi pathum hrawng an so ding ih Falam ihsin Pastor Van Bawi Lian in a rak tawlrel pi ding ih Falam Mino Pawlkom thawn tuangtlang in khawte lam palai pawl kut rori ah bawmnak pawl hi thlen thei tumtah a si. An khua cio va thlen thluh theih a si lo hmanah Falam ah an palai koin pekhlannak neih ding a si.\nA veikhatnak ih Chinland Today Team Laitlang ah fangfai dip 200 le thuamhnaw, sumpai pawl bawmnak a pe zo.\nHnah Hring Kan Ei Tikah Ralrin Țul\nHmaiton Naihaw Tukih Zan Ihnak In Harhdamnak a siatsuah Thei


Pi Suu Kyi Nobel Khawpi A Thleng Zo - Chinland Today Media\nJune 16, 2012 7:48 am·1 comment\nPi Aung San Suu Kyi cu Switzerland ih rorel upa le miropi ziangmawzat pawl thawn komawknak a neih hnu ah hlasakthiam pawl ih tawlrelmi nuamnak pawlah tla a tel, asinan nuamnak tawlrelmi dang thenkhat ah leh fehnak thupizetpawl ah feh theihloin a damlo ruangah a tulh sal.\nTui, Friday (Tlawngkaini nga) ni ah Norway khawpi ah tluangte’n a thleng ih upa tamzetin vanzamleng tumnak ihsin mithmai soparte’n an rak dawng sawng.\nNorway ih Grand Hotel pan ih a fehnak lamzinpi ah Pi Suu Kyi uartupawl cu lamzin kap ah dingin an rak hmuak celcel. Cutin, Norway ram huaitu Jens Stoltenberg le a innsangnu pawl thawn rawl kil tlangnak an nei.\nJens Stoltenberg cun “Nangmah lo hmu ding le laksawng na ra lak ding hi caan reipi sung kan hngak” tiah a sim. Asim vivonak ahcun “Nang hi zalennak sualsuaktu na siih harsatnak a phunphun mipi hrang hlawhtlin thei dingih nawrtu na si” tiah langhngan in a lawm.\nPi Suu Kyi 66 khal cun “Kum 24 lenglo ramsung ah khum bepbep ka siih ramleng ka ra suak tikah leitlun a rak thangso nasa ih thil a rak thlengaw theh. Ka khualtlawnnak ah thil tampi ka hmusuak rero.\nAsinan hi ka thil hmuhmi pawl hi a lamzin a tluang hrimhrim lo, lamzin bingbozet a si. Sikhalsehla hi lamzin bingbozet hi ram tampi tangtlang in thlarau pakhat thawn kan tuah ahcun kan hlawhtling ding a si” tiah mipipawl hnen ah a sim.\nTuini Saturdays ah 1991 kum ih Nobel Peace Prize, a pasal Michael Aris le fate pahnih Kim le Alexander ih an rak laksakmi lawksawng dawngsawng sal dingah Oslo City Hall a thleng. Norway ah ni 3 sung a cam ding. Cuihnu ah Ireland, France le Britain ram pawl tlawng dingah a pok sal ding.\nNorway Kawlram mi le Chin mi pawl khalin Suu Kyi An sunlawih tum ve.\nTuitum ah Suu Kyi hin Kawlram aiawh in khual ka tlawng lo a ti.\nA damlonak hi a zual sinsin ding phan a um tiah a sibawipa in a sim.\nA damlo ruangah caan thupi tamzet ah a feh thei lo ding.\nInn lam ih Buddhists le Muslim Rohingya buainak a seherh ih a tlangaupi vivo.\non June 16, 2012 at 9:05 am\naw,zangfak za a tuarhar zai hi……a lung put le a tuar thei zai pawl hi cawn tlak ka ti nasa.a lam tluang in dam cak ten tlung kir sal thei beisei………..


Falam khuapi khal SAC ralhraang ukhruainak hnuai ah a him nawn lo - Falam Online Media\nFalam khuapi khal SAC ralhraang ukhruainak hnuai ah a him nawn lo\nMay 22, 2021 Ni Hnem Sung\t0 Comments\nFalam peng, Lungbang kiang ih doawknak a suak hnu a nikhat nakah Falam ih um SAC ralhraang cun an puarthaunak tilangin khuasung ah voihnih rori meithal an hmetpuak.\nKhuasung ih meithal kahpuah thu cu Falam CDM Supporters Fb cahmai ah tarlang a si ih hriamhma tuar le khawngaw cu an um lo tiah theih a si.\n“Tuni zing 11:30 kiangkap hrawngah မီးသတ် zunglam Tlanghel zin ih Inn sak hnaṭuan unau hnih te bike thawn an feh lai ah Uico pawl in an kap”.\n“Sinan, Pathian ih lam hruai umpi nak in hriamtuar ko in an kap ngah lo. An kap thinphang ah nautasawn cu bike par in a dawp ih hramlak ah ke in tlan. A upa cu bike thawn a tlan. A uupa cu inn lam a thleng zo nan nautasawn hi hramlak lam i tlan a si ruangah tutiang inn lam a thleng hrih lo” tiah FCDMS in a taar.\nCumicu SAC ralhraang in voikhatnak meithal an hmetpuak mi a si ih caan tawkfang hnu ah nautasawn khal himdamten inn lam a thleng thei sal tiah theih a si.\nVoihnihnak cu Congheng ziin lam ah a si ih lamziin fehmen bike to mino pakhat cu lau dingin ralhraang pawl in meithal an puahkhum.\n“Zinglam nazi 11 luan hrawng thotho ah a si ih Congheng ih mino pakhat cun bike to in a hmai ih ralkap mawṭaw cu a hei luan. Cawl dingin an auh ih a cawl duhlo ruangah meithal an puah khum” tiah tualsungum mipakhat in a ti.\nKhuasung rori ah thu mumal umloin SAC ralhraang in meithal voihnih rori an hmetpuak cu khuasung um pawl in himlo zetin an theiaw a si.\nCuvek dinhmun a si ruangah မီးသတ် zung umnak lam tlanghel ziin hrial dingin le ṭullo nakah vak sukso lo dingin FCDMS in tlangthannak an nei ih “Conheng le Zamual lak khalah SAC ralhraang pawl an um ṭhepṭhep. Curuangah kan feh sukso tikah ralring fimkhur cio uh si” tiah an tarlang a si.\n← Pu No Than Kap simfiahnak le Meeting cazin ngankhummi bawng aw lo\nChinram Thlithiang tepman loin Ni 6 mi Mindat raltlan naute mual liam →\nParalṭha Shalom Siang Thang Lian ih ruak, Falam ah phur tlung dingin tawlrel\nBungbel tal ciamco ruangah Falam Mino pahnih kaihkhih tuar lawk\nKhuabawi/Venglal Kan Hril Tikah – တရားသူကြီး Salai Thawngpi\nJanuary 17, 2021 January 17, 2021 Ni Hnem Sung 0


MIHLO SI DAN PA HRA - Hre Mang\nMIHLO SI DAN PA HRA\nMilai Hlohdan Cihra\nMithi kan timi khi a ruangpum kan hnenah a um nawn lo asilo, a nunnak a cemzo ruangah kan pehtlaih nak a hlo tinak asi. Cuvek thotho in a nunglaimi a hlo kan titikah leilung parah a um nawn lo tinak siloin a umnak dingah umlo, a um dan dingin umlo, tvp ruangah "mihlo" asi kan ti theu. Hlohdan ci tampi lakah a hnuailam vekin cihra zoh hnik uhsi.\n1) Thlarau hlo: Pathian thawn pehzawm awknak nei nawn lo-Adam tluksiatnak ruangah Pathian le milai pehzawmnak a cat, a hlo ruangah leitlun milai zapi ten Pathian hmaiah mi hlo kan si. Pathian in A Fapa Zesu Khrih ah in hawlsal ih Khrih Zesu a neitu, hrinthar, sersiamthar asi mi pohpoh cu an hlo nawn lo, Pahtian thawn an tawng aw, peh zawm awknak an nei sal zo. Zesu Khrih a neilo tu pohpoh cu thlarau hlo an si.\n2) Umnak hlo/Ramdangah hlo: Peh zawmnak cat: Mi zokhal a suahkeh ihsin a umnak ding tiah ruahsakmi hmunah a um nawn lo, a pehzawm dingmi pawl thawn pehzawmnak nei nawn lo tu pawl cu mihlo an si. Mai nulepa,insang, miphunpi, khawpi pawl thawn pehzawm awknak nei nawn loin leitlun khui tawk hmun ah si maw a rak nungmi, lole a thihlo zo mi pawl cu mihlo an si. CUvek thotho in nauhak te cu upa pitar putar lakah pitar putar vekin a um, lole upa pitar putar cu mino lakah mino te vekin mino tuanvo a lak ih a um ciamco khal asile a umhmun a hlo an ti.\n2) Tuannak ah mi hlo: Pasal in a nupi fanau cawm loin a thlawrthlau tikah, pacangtha pawlin an khawsung, an khua an ram an humhalh, kilkhawi lo tikah, khawsung mi in nuhmei le farah nauta an zohthatlo, an kilkhawi loih an hmuhsuam nautat tikah, nupi nu in a pasal fate zoh loin tlangval dang a dawi tikah, a mai insang a zohtha lo, a nunau tuanvo a tuan lo tikah, mihlo asi. Cuvek thotho in mino thangthar nonawn pawlin an khua an ram, an miphun thuanthu a siat cuahco, ral in an cim, an nam, an mipi an siatsuah rero laiah an to men, zianghman an cangvai lo asile mihlo an si.\n3) Nunphungah mi hlo: Milai cu nunphung nei in sersiammi kan si. Kan nunphung kan hloh tikah mihlo kan si. Nunphung ah a telmi pawl cu tong, thuam, nuntu ziaza, lungput, milai pehtlaih awkdan, cawn le lam, tvp, an tel. Mai miphunpi pawl thawn pehtlaih awknak nei nawn lo pawl khal mihlo, mai miphun tong thiam nawn lo pawl khal mihlo, mai miphun nuntudan in a nung nawn lo tu pawl khal mihlo, mai miphun milai thawn pehtlaihnak nei nawn lo tu pawl khal mihlo an si.\n4) Nuncan ziaza ah mi hlo: Milai cu nunphung, nuntu ziaza nei mi kan si vekin milai pakhat cu ramsa nun in a nungtikah, a mai miphun nuntu ziaza tlansan in miphun dang nuntu ziaza cawngin a nung tikah, amah thawn a pehtlaihmi a insang, nulepa, nupi/pasal fate, unau, hrinpi le cipi, miphunpi pawl thawn pehtlaihnak nei nawn loin miphun dang lakah miphun dang nuntu ziaza in a nung tikah, mihlo asi.\n5) Zumnak ah mi hlo: Miphun tin in miphun Pathian kan nei, miphun Pathian dungtun tahratin biaknak dang ah a tlantu cu mihlo asi. Miphun Pathian be nacing in a biakmi Pathian mualphohtertu nuncan ziaza sia thawn a nung khal asile a zumnak a tlansan ih mihlo asi.\n6) Siatsuahtu ah cang tahratin mihlo: Lai pacang pakhat cu mi lolu ihsin lungtum a hril theu, milo rawl siatsuahtu ah a cang. Cukhal cu a tuahnak in mihlo asi. A tuah dingmi tuah loin a tuah lo dingmi a tuah, mihlo asi.\n7) Tumtah ah hlo: Kawlram tlawng dingin a feh nan Mizoram lam athleng asile cucu a hlo asi. Cuvekin, milai pakhat in a Pathian, mahlemah, a insang, a miphun, le sersiammi parah a nuntu dan dingin a nunglo asile cucu mihlo asi.\n8) Tongkam ah mi hlo: Putar pakhat cu nauhakte vekin a tong phuatpho asile cucu mihlo asi. CUvek thotho in milai pakhatkhat in amai tong lo ding, amah thawn a pehpar lomi siseh san nei lo a tong phuatpho asile mihlo thotho asi.\n9) Nupi pasal ah mihlo: Laimi nunau in miphun dang a neih asile mihlo ah a cang. Ziangah tile a fate pawl cu miphun dangah an an cangta.\n10). Raal le rual hlo: Ralkap pakhat cu a raalpa kap loin amai lamtang a kap asile cu khal cu mihlo an ti. Mi zokhal mai miphunpi, mai zumnak le miphun ah pumkhat asimi a dodal, a thangsiat, a mualphoh rero asile cu khal cu mihlo asi. Khrih ah le Miphun ah pumkhat asimi cu khat le khat tungding aw tawn, bawmbawi aw tawn, sawmdawl aw tawn ding kan si. Culai lakah tongkam in siseh ruahnak in siseh tuahnak in siseh a mai miphunpi, zumnak ah Khrih ah a mai unau a thangsiat, dodal, namthlak, mualphoh asile cucu hlohnak cikhat asi.\nNa hlo ve maw? Mihlo na hmu maw? Hawl suak uhsi!


Biakinn Ah Pathian Ih Umpinak - Chinland Today Media\nNovember 6, 2010 11:56 pm·0 comments\nCuticun Bawipa ih duhnak vekin nan nung thei dingih Amai’ lungtong zawng khan nan tuah ringring thei ding. Cule nan nunnak in rah ttha a phunphun a rah dingih Pathian nan theihnak ahcun nan tthang vingvo ding. – Kolose 1:10\n– Jeremiah 40-42\n– Hebru 4\nBiakinn ih catlang tarmi siar ka duhzet. Ka siarmi pakhat cu, “Ra uh la Bawipa ih umpinak hi ra tep hnik uh,” ti a si. Hih catlang in ka lung i laakzet, ziangahtile tuah dingmi thutiamkam thupizet a si vekin kaihhnget ringring dingah a harzetmi tla a si. Ziangahtile kan raalring lo asile kan kawhhran hi Pathian ih umpinak langter hnakin kanmah langter awknak a si sawn tthei.\nPathian ih umpinak langter dingah kawhhran in ziang a tuah ding? Kawhhran mipi in a nun an cawn ding a ttul. Mikhual zoh tthatnak, zovek minung khal duhdawtnak thawn cohlannak, lungtho teih midang hrang riantu sinak, pakhat le pakhat atak ih duhdawt awktonnak, thleidannak neih lo, pakhat le pakhat famkim lonak parah ngaithiam awktonnak, tivek in nun hramthok ding kan si. Paul in, “Pathian nan theihnak ah nan tthang vivo ding,” (Kolose 1:10) a ti. A sim duhmi cu thinlung neemnak, tangdornak, thinsaunak, duhdawtnak thawn khat le khat zawi awk theinak, thlarau ih pekmi pumkhat sinak kha daihnak thawn hmunter ding (Efesa 4:2-3) a si.\nKhuitawk ih kan um a si khalah, ahleice in Biakinn ih kan um tikah kan sungih a nungmi Pathian kha midang pawl in an nunnak ih an tonteh thei venak dingah thlarau nun cakzet in nung uhsi! – Joe Stowel\nLeitlun mi cun Pathian kha a thlithlam lawng an hmu,\nKhrih Jesuh dungthluntu ka si a ti awtu pawl cu\nNuncan ziaza felzet in an nung. – Sper\nKhrih thawn a feh tlangtu cun an kiang um mi hnenah\nPathian ih umpinak an thlenter.


Sri Lanka Ih Biakinn Buddhist Pawl In Tisiat, Pastor Velh Tuar - Chinland Today Media\nSri Lanka Ih Biakinn Buddhist Pawl In Tisiat, Pastor Velh Tuar\nDecember 16, 2012 10:05 am·1 comment\nSri Lanka (Morning Star News) : Sri Lanka ramsung, Weeraketiya khua ih ummi, Jeevanalokaya Sabhawa Church cu, December 9, Zarhpi sun khawmnak neih zawng ah Buddhist phungki mi 80 rual le mi 1000 rual cun an va tibuai ih, an biakinn an tisiat hnu ah an pastor khal an velh thu theih asi.\nAn biakinn siat tuahsalnak ding ah hin $ 4000 tluk a tul ding ti in an pastor cun asim. Sri Lanka ram ih Buddhist pawl cun, anmah hnen ihsin siannak neihlo le laklo cun Christian pawl in nan duhduh nak ah biaknak nan nei theilo ti in an rak hro theu. Asinan, Christian pawl khal in anmah le zumnak kaihnget in Biakinn an nei ih, Pathian biaknak an nei thotho. Hitawk ih velh a tuartu pastor hi Sizung feh theilo in Buddihist pawl in an kulhbet.\nAn lak ih hotu phingki pa cu, “ Kan lo sim vek in nan duhduh ih nan khawm aw si le neta khal ah kan lo tuahamwh leh ding. Curuangah daiten ummen uh” ti in a hro ta. Hi buainak a suah veten palik pawl an ra thleng nan, mi 3 an si ruangah an neh lo ih anmah lehlam hliamhma an pu sawn.\nSri Lanka Ram Ah, Pathian Biakkhawmnak Ding Timtuah Rero Nupa Budhhist Pawlin Vel\nSri Lanka Ram Ah Thangphawknak Thleng\nBelarus Ramsung Ih Christian Pawl Lungawinak\nUzbekistan Ih Christian Bible Neih Ruangah Thawngtla Maithei\non December 17, 2012 at 10:42 am\nSri lanka,Budis pennak rawk selaw Khrih pennak karh ko seh.Bawipa nih Thiang Thlarau thanghnak tlunter ko seh.Dohtu hna khi Khrih caah nunpe tu ah ser ko han seh.Amen


Coventry ih Bishop Christopher Coxworth le Leicester ih Bishop Martin Snow pawl in Kawlram hrangah thlacam | Radio Veritas Asia\nCoventry ih Bishop Christopher Coxworth le Leicester ih Bishop Martin Snow pawl in Kawlram hrangah thlacam\nKawlram hmuntinkim ih myo fate, myo picang pawlah lamzin parah a suak tu thawng tampi mino pawl ih ralthat nak pawl an von mang. Anmah pawl cu nunram, nunnak pawl pe in mai neh mi Democracy caan tha ngah sal dingah ramdai ten duhphorhnak pawl ah an tel. Mino pawl hrangah thla kan cam sak. An nulepa pawl hrangah thla kan cam sak. Ahleicein ralkap ih thah tuar ih mai sungsuak fa pawl sung tu nulepa pawl hrangah thla kan cam sak. Kan harsat nak pawl ah kanmah pawl kan hnem ih bom a tul tu pawl bawm in thazang in pe tu Pathian, Kawlram hrangah Bawipa kan lo ko.\nDuhdawt mi pawl sung in thin na tu pawl le remdaih nak hrangah duhphorh nak nei tu pawl hrangah thlacam nak in kan lo ap. Ralkap ih thinlung pawlah anmah pawl kilhim dingah thukam nak an pek mi mipi pawl hnen ah run kir ter aw. A tui buai nak felfai ter theei dignah thla kan cam. Himi thil cu kanmah pawl hrangah a ollo nan, Bawipa nangmah thawn a si ahcun ziang tinkim a cang thei. Bawipa cu thil tithei nak thawm huham nei tu a si. Ralkap hotu pawl a sim thei tu pawl, an kiangnaiih um tu pawl hranah thla kan cam sak. Mai ram mipi pawl cu zangfah nak um loin thah nak hnak in buai nak pawl felfai ter thei dingah a tha mi lamzin pawl run hmuh aw.\nKawlram in buai nak tampi an tuar zo. Thureltlang thei dingin mangbangza pakhat lang dingah thla kan cam. Remdaih nak le daih nak run pe aw. Vancung um kan Pa, Kawlram hrangah thla kan cam. Tuah mawh nak cawl dingah thla kan cam. Rampi hrang buai nak, hrem nak in run kil khawi aw. Remdaih nak ngah dingin thla kan cam. Ram mipi pawl hrangah a hman ih a dik mi hmailam thar hrang ah thla kan cam. Vutcam lak ihsin kum tampi cammi thlacam nak a felfai mi thawn thla kan cam. Aw Bawipa in ngai thiam aw. Amen.\nCredit : Francis Shane\nBudapest ih tuah dingmi ramtin Bawi Jesuh THI le SA Puai ih ahleice thusim tu pawl lakah Cardinal Charles Bo le Cardinal Sarah pawl an tel. (April 21, 2021)\nAralai dingmi July 25 ni cu aveikhatnak Pi le Pu pawl ih ni tiin Pope Francis in a nemhnget (April 20, 2021)\nPope Francis in Zarhpi ni ah a hlan film director (lemnung zukthiam) le bawhlung lekthiam cu Puithiam cannak a pek thlang ding (April 20, 2021)\nPhilippines ram cu leitlun rampawl lakah Catholic kawhhran sungih Baptism lak tu tambik nak a si


William Nupi Kate Lawng fangkheh Zuk Ih Buainak - Chinland Today Media\nWilliam Nupi Kate Lawng fangkheh Zuk Ih Buainak\nSeptember 15, 2012 1:03 am·0 comments\nCambride ih Duke le Duchess siangpahrang sungkua cun an monu Kate ih lawngfangkheh zuk French casual Close pawl in an pholang ih an zuar ruangah an thinheng in thuthennak innpi ah tazacuai an tum.\nKate le William hi leitlun ramtin ah Britain siangpahrangnu Queen Elizabeth II Diamond Jubilee sunlawihnak ih khualtlawng rero lai an si.\nHi Kate lawngfangkheh ih an zuk mi hi cu an mimal nunih an covo pawl pahbalsak in mualphoh duhnak a si tiin lal sungkua thinheng cun an sim. French thuthen innpi ah Kate le William, siangpahrang innsang pawl cun Kate ih lawngfang kheh zuk cu siatsuah thluh ding, hmun dangih hman nawn lo ding le an mimal canvo pawl an pahbal mi pawl zahding ngennak an nei ding.\nCloser zohfeltu Laurence Pieau cun hi kan suahnak ruangah an mimal nunih tiniamnak zianghman kan tuahmi a um lo ih an nupa in an theithiam lo sawn a si a ti ve. Hi lawngfangkheh zuk hi kang dung zarh ih lakmi a siih Lord Linley Siangpahrang nu ih tunu ih inn Chateau ramthen ih an riahbuk ih an um lai ta an lak mi a si.\nAn nupa cun hi zuk ruangah an thiltuahmi a tibuai lo thu an sim ih an khualtlawnak khal peh vivo in Singapore, Malaysia, Solomon Islands le Tuvalu pawl khal an siangpahrang nu bik aiawh ih antlawnnak pehvivo an tum.\nObama in Isreal PM Kawm A Tum Lo\nLibya Ramah US Ram Palai Ambassador Thah A Si\nQueen Elizabeth II’s Diamond Jubilee Le Prince William Feh Dan Ding\nKate Middleton le Miley Cyrus Nau Pai\nTags: Leitlun thuthang


Lai Nunphung - Chinland Today Media\nJune 20, 2013 3:15 pm·0 comments\nBy Rev CJ Hrang Hmung\nLAI NUNPHUNG LE LAI KUM THAR (Chin Culture and Chin New Year)\nChin Christian Community of Philippines (CCC_P) ih tawlrelmi 2012 kum “Lai Kumthar puai” ah thuhla ngan thei dingah duhsaknak tumpi thawn ṭuanvo in peknak parah ka lungawi ngaingai. Lai Nunphung le Lai Kumthar Puai thu hi Laimi pawlin kan theih ṭulzetmi pakhat a si tiah ka ruat. Hi thuhla ka ngan tikah ka theih ban tawkte ngan ka tum hnik ding. Duhthusam vekin famkim zet in ka ngan thei lo ding, ti cu ka thei aw cia ko. Asinain a cang thei tawkin ka khawlkhawm cia dahmi le ka ngan dahmi cahram tete pawl khawm sal in “Lai Nunphung le Lai Kumthar Puai” tiah thulu bun in ka ngan a si. Cun, himi cahram sungah “Chin” le “Lai” khuimi sawn hman ding timi thu ah kan hman tambikmi tiin ka ruahmi “Lai” hi hmang sawn dingah ka hril deuh a si. Ziangahtile kum reipi kan hman rero mi a siih kanmah le kanmah kan kawh awknak ih kan hman thawt cia mi a si ruangah ka hman deuhnak a si. Cuin tlunah ‘Lai Kumthar puai’ thu lawng si loin ‘Lai Nunphung’ thu hi tam deuh in ka rak ngan. Ziangahtile “puai” timi hi “nunphung” sungih kan neihmi pakhat a si tiah ka ruah ruangah a si. A famkim lonak parah ngaithiam ka lo dil.\nLai Nunphung le Khristian Nun\nTuihsan kan Khristian nun daan pawl kan zoh tikah vei tampi cu khuahlan nunphung le Khristian nun daan ah kan buaipi phah ṭheu a bang. Zumtu Khristian ka si tiah kan ti aw ko nain kan ruah daan, hmuh daan, theih daan, pom daan le kan nuntu khawsak daan pawl hi kan bang aw thei hrim hrim lo. Khristian kan can hnu kan Laimi sungah lungrualnak a um lo deuhdeuh a bang. Cumi cu kan umnak tlang le mual a dang vekin kan ṭong khal a dang thluh ruangah a si a titu tampi kan um ko ding. Asinain cumi ruangah khal a si thluh lo thei men ding. Ziangahtile ṭong bangaw cing ih lungrual thei lo miphun tampi kan um thotho. Kan ṭhekdarh awk thluhnak cu mah le mah kan khaisang aw kan duh tuk ruangah a si thei ding tiah ruahnak ka nei.\nTulai zumtu mi tampi in hlanlai kan pipu pawlih nuntu khawsak daan (nunphung) pawl cu khawzing an biak lai ih nun daan a si. Curuangah Baibal zirhnak a thluntu Khristian pawlih hman dingmi a si nawn lo, tiah an sim ṭheu. Cumi ruahnak cu Missionary pawlih zirhnak ihsin a rahsuahmi a si thei men. Cumi laifangah mi hrekkhat in hlanlai nunphung pawl hlo thluh lo dingih kilkhawi ringring theinak dingah a phunphun in an zuam ve. Cuticun an tikcu caan, an fimthiamnak, an thazaang le an neihmi sumsaw pawl suahin hna an ṭuan nasa ve. Ziangruangah hiti vekin kan Laimi sungah zum daan, hmuh daan, tuah daan le nun daan tiang bangaw loin kan um thluh a si pei? Khristian kan si zo ruangah hlanlai ih kan pipu pawlih nunphung hmuahhmuah tansan thluh ding teh a si maw? A si lo le Khristian kan si hnu khalah khawzing a biatu kan pipu pawl nun daan (nunphung) le Laimi kan sinak a hlo lonak dingah kilkhawi ciamco teh a ṭul maw? timi thusuhnak tampi a um thei. Cutin asile nunphung timi hi ziang a si? timi thu ah kan Missionary pawlin Lai nunphung ziangtin an hmu ih tulai zumtu pawlih kan hmuh daan pawl teh ziangtin an si, timi pawl hi mallai in kan zoh duak ta hrih ding.\nNunphung cu ziang a si?\nNunphung timi sungah minung pawlih kan umtlan daan, kan pom daan, kan khawruah daan, kan nuntu khawsak daan le kan hnipuan hruh daan tiang a tel thluh. Cumi pawl cu sankhat hnu sankhat kan kilkhawl vivo. Pathian ih sersiammi rannung pawl khalin anmah le nunphung te an nei ve cio. Anmah le nunphung vek te’n a burbur in an tlangleng. Cutin asile minung pawl kanmah le nunphung vekih kan nun lo ahcun rannung pawl hman kan tluk lo kan ti thei men ding. Ziangahtile Pathian in lei le van a sersiam thok ihsin amah te’n nunphung a nei ve ih amai’ sinak le a sersiammi pawlin kan thei thei ruangah a si.\nMyanmar Institute of Theology (MIT), Yangon ih Principal hlun, Kawlram ih theologian hminthangbik lakih pakhat a simi Rev. Dr. Simon Pau Khan En in, “Nunphung timi cu Pathian ih laksawng a si lo. Satan hnenih kan ngahmi khal a si cuang lo. Nunphung cu Pathian minung pawl hnenah famkim lozet ih a lang awknak a si sawn (partial revelation of God)”, tiah a rak sim dah. Kan pipu pawlih nuntu khawsak daan kan zoh tikah Pathian duh taktak pawl an si. Tuini kan biakmi a nung Pathian cu an bia ngah hrih fawn lo. Cule an theihbanmi khawzing, khuavang pawl cu hmuh theih an si ve lo ruangah mit ih hmuh theihmi pathian pawl tiah an ruahmi thingpi, lungpi le tlangpi pawl an biak thiam a si. Kumkhua a nung Pathian cu kan pipu pawl hnenah a langaw (laar-aw) ih hmuh theih in um bang ta sehla Laimi pawl in khawsia, khuavang, lungpi le thingpi pawl hi an biak hrimhrim lo ding ka zum.\nNunphung kan ti tikah nunphung sungih a telmi kan Ṭong le Calai khal kilkhawi ṭhat ding a thupi ngaingai. Tubaite Rev. Run Cung Mang in Nunphung ih Muril “Ṭong” le “Calai”, October 23, 2012 ni Rihli Group mail ah a nganmi cu: “Tulaifang hi kan Chin Calendar zoh ah Faang-er thla a si ih Kan suahseemnak le kan laihri phumnak Lairam (Chinland) ah le kan umnak khua le ramtin ah Chin Kum Thar (Faang-er) [Chin Harvest Festival] Puai hman culci laitak a si. Curuangah a tikcu caan le a nikhua umtu daan in ka thinlung i ṭhangharhzet ve. Kan Ṭong le Calai sunglawi Pathian ih in thluasuahmi pawl hi kan humhual ding ti vial lawng ah tawk ti le lungkim mai loin, kan sunsak (honor) ding; Man kan neihter (value) dingih kan khaisang (improve) ding timi thinlung le kekar cangvaihnak sawn hi thupitter sehla ti’ ka sawmngiar aw duh… Curuangah kan Ṭong le kan Calai humhim le khaisang kan duh taktak a si ahcun, sunsakzet in nitinte innsang, kawhhran le khuatlang pehtlaih awknakah kan ṭong te thawzet le lungkim diriamzet in hmang ringring sehla, Kan fanu/fapa, tunu/tupa tesin fapar ṭhangthar nonawn pawl hnenah San khat hnu san khat ro sunglawi ah roh aw sin vivo cio uhsi la, Pathian ih in pekmi kan Laica (Calai) hi lungrual te’n hmang bangrep vialvo thei sehla; Nitin cat baang loin Laica te rori in Baibal le Ca dangdang siar ringring sehla, Telephone SMS ihsin thokin email le facebook ah Laica felfel hmang fekfo cio sehla, Sunloih le khaisan hi Humhual a thupit hnakin a thupi sawn timi hmu fiang sehla…” tiah a saduhthah a nganmi hi a thupi zetmi a si tiin ka ruatih ka lungkimpi nasa.\nMissionary Pawl Hmuh Daan\nKan Lairam ih thuthangṭha in simtu missionary pawlin kan Lai nunphung hi an hmu niam nasa. Khat lam ahcun anmah Mirang pawl ih nunphung le dinhmun lam ih zoh ahcun hmu niam ding tlak khal kan si dah ko ding. Asinain khat lam ahcun cumi san lai ih Laimi pawl dinhmun le sinak hi mifim, mithiam le nunphung sang zet zomi an si ruangah theihthiam sak ding a awm zet na’n an hmu thiam lomi te hi a poi deuh in ka ruat. Kan pipu pawlin Pathian an duhtuk na’n an hmu thei ve lo ruangah an theihban tawk khawsia, khuavang an biak, zu in ih an umnak cu a si. Cumi cu Missionary pakhat in “Lai mi pawl cu zu an in tuk, an borhhlawh tuk, fih an nung tuk ih ramsa vek an si ruangah ṭih an nung tuk e,” tiah a rak ti. A dang Missionary pakhat khalin, “A thim tuk lawmmam! Laimi pawlih thim daan cu thil pakhat parih sidum hnuh tikih dum daan hman in a bang lo ding. Cubangtuk ih thim bembem mi in Lairam cu a khat thluh ruangah Laimi pawl kan ruun dingih thimnak hmuahhmuah kan hlon thluh ding a ṭul” a ti ve. Cuihtlunah a dang Missionary pakhat khalin, “Laitlang hi Khristian ram a si theinak dingih lamzin umsun cu an nunphung hmuahhmuah hlo ter thluh ding hi a si” a ti.\nCuruangah Missionary pawlin Laimi pawl an duhdawtzet ruangah ramdang ram hlapi rori in an ra ih Laitlang ah harsatnak a phunphun an tuar kona’n kan Lai nunphung cu an duh tuk lo ti hi a fiang nasa. Cuti si sawn loin Pathian thuthangṭha hi kan Lai nunphung thawn kom in simkhawm ta sehla tuhnak in kan Laimi hi kan ṭhangso deuh ding tiah ruahnak a um. Hiti in kan ti tikah Missionary pawl kan mawhthluk a si lo. Kan Laimi pawlih dinhmun an hmu ih an sinak theithiam in tulai ih feh larzetmi “mah le sinak dinhmun vekih fehpi le zirhnak (Contextual)” hi hmang thiam bangta sehla Lai nunphung ṭha tampi kan nei hrih ding timi ruahnak thawn hmuh daan phunkhat kan tarlang duhmi a si sawn.\nHitin ka ti tikah Missionary pawl ka mawh thluk ciamco duhmi a si lo. Missionary pawlin ramsa vek dinhmun ihsin minung dinhmun ih kan um thiam theinak dingah fimthiamnak le nun daan ṭha tampi in zirh, in ṭanpi a si ti hi el ding a um lo. Leitlun ih ummi miphun dang pawl thawn bangraan theinak dinhmun ih kan thleng thei ve nak dingah an fimthiamnak, an neihmi sumsaw tampi hmangin in tungding a si. Cumi hrangah ka thinlung sungah lungawinak tampi ka nei. Tuini ah kan Laimi pawlin leitlun ih a ṭhangsobik ram kan timi America ram tiangah dinhmun sang le mifim, mithiam le bawi dinhmun tiang kan thleng theinak dingah hram in ṭohsaktu cu Missionary pawl an si ti hi a fiangzet ko. Cumi cu ka el hrimhrim lo. Himi cahram sungih ka langter duhmi sawn cu Missionary pawlin Lai Nunphung zianghman in siar sak lo ih in hnongsak thluhmi zawnte kha a si. Cumi khal cu anmah le dinhmun in a ṭhabik tiih an ruahmi kha a san ih mil-in an rak fehpi cu a si ko ding. Sikhalsehla san timi cu a thleng aw rero ih tuisan hrangah a remcang thei deuh lo tiih ka ruahmi pawl ka tarlangmi a si. Missionary pawl mawhthluk vekin ka langtermi khal a um thei men ding. Asinain ka hmuh daan ka nganmi a siih a palh tiah hmuhnak a um ahcun keimai’ famkim lonak a si sawn.\nRev. Thang Tin Sum in midang pawlih Laimi an hmuh daan thawn pehpar in Mirang ṭongin Biazai a nganmi cu: “Ziangruangah san na man lo in ti? Mi tampi, nauhak, nunau, sual nei lo pawl that theinak Hydrogen bomb ka tuah thei lo ruangah maw? A si, mi thiam ka si lo. Ziangahtile seconds malte sungah mi tampi ka that thei lo. Ka naam le ka thal thawn mi pakhat cu ka that thei ih nauhak, nunau, mawh nei lo pawl cu ka that dah lo, ka raal pawl lawng ka that. Ziangruangah na ṭhangso lo in ti? Kiang le kap, thingkung hramkung le rannung, harsatnak a phunhun pek thei, siatsuah thei thilri pawl ka tuah thei lo ruangah maw? A si ko. Leilung pi siatsuah thei thilri pawl ka tuah thei lo. Ka tuah theimi pakhat cu fa le pawl an nunnak dingih ṭulzetmi pawl, an hman ding thilri pawl lawng ka tuah thei a si.” (Why did they call me uncivilized and undeveloped?)\nTulai Khristian Pawl ih Hmuh Daan\nLaimi le Khristian kan sinak ruangah Pathian kan thangṭhat ding a ṭul ngaingai tiah ka ruat. Harsatnak phunphun tuar lawng si loin nunnak tiang pekih thuthangṭha phurtu Missionary pawl hnenah lungawi thusim ding khal tampi kan nei. Asinain kan sim zo bangin Lai nunphung pawl zianghman thupi ah an ret loih an hlon ter thluhmi cu a poi zet. Khatlam ah nunphung timi cu Pathian minung hnenih a lang (laar) awknak pakhat a si. Pathian ih laksawng phun khat tiin ruah a theih. Cumi laksawng cu a sia le a ṭha ṭhenthiamnak a si. Kan pipu pawl ih nitin an nunnak ah harsatnak, dam lonak le siatsuah theitu pawl a um lonak dingah cuih ṭhenthiamnak in khawzing, khawsia, khuavang pawl lungawiter in raithawi biak hna a thiam ter.\nTuini Laimi pawl Pathian kan theih hnu ah cuih ṭhenthiamnak in Pathian kan lungawi ter maw? Tulai zumtu pawlin kan nunphung cu Satan hnen ihsin a ra mi a si ti’n a hmutu tampi kan um ding. Cuih kan hmuhnak hi kan Missionary pawl ruangah a si deuh bik ding. Sikhalsehla kan ruatṭhat ding a ṭulmi cu Pathian in kan nunphung hmangin hna a ṭuan, timi hi a si. Pathian in milai a sersiam sannak cu amai’ sunlawinak ding hrangah a si. Paul in, “Nan ei ah siseh, nan in ah siseh, ziangthil nan tuahmi kipah Pathian sunlawinak hrangah tuah uh” a ti (1 Kor. 10:31). Curuangah tulai zumtu pawl in kan nunphung hlo lo dingin hna kan ṭuan ih kan kilkhawi rero mi, Lai daan te’n thil kan tuah ṭheumi, kan tuahmi ziangkim hi “Pathian sunlawinak dingah siseh” timi lungput thawn kan tuah ahcun a ṭha mi a si ko lo maw? Paul cun “Pathian hnenah lungawinak pe tahrat in rawl ka ei si khawh, lungawinak pek hnu ih rawl ka eimi ruangah ziangahso mi in in relsiat duh rero?” a ti (1 Kor. 10:30). Paul vekin Laimi pawl khal Pathian hnenah lungawinak kan pek hnu ah Lai daan te’n thil kan tuahmi pawl hi a sual pei maw? Ruah ding tampi a um ko ding. Cumi cu mah le ruah daan cio in kan lak mai pei.\nJesuh in zumtu pawl hi mi phunkip hrangih ‘cite’ le ‘tleunak’ nan si (Mat. 5:13-16) in ti ruangah kan sinak thei awk ding a ṭul. Ziangkim kan tuahnak ah kan alnak le kan tleunak pawl midang in an tep ih an hmuh theinak dingah kan tuah a ṭul. Cutin kan nun theinak dingah Pathian in thleidan thiamnak in pekmi hmang in sia le ṭha kan ṭhen thiam a ṭul. Paul in, “Sia le ṭha thleidannak ka ti tikah nangmah ih thinlung a si lo; midang thinlung ka ti duhnak a si,” (1 Kor. 10:29) tiah kan tuah ṭulmi a simfiang. Zu kan in mi hi Pathian sunlawinak phentu a si ahcun in lo ih um mai ding kan si. Kan pipu pawl in an theih tawkin miphun le ram damnak dingah an theihnak le an thiamnak pawl an hmangih khawsia, khuavang pawl an lungawiter ih raithawinak an pek.\nCuvekin tuih san ih nung kannih Laimi pawl khalin kan theihnak, kan thiamnak pawl hmang thiam ih kan biakmi a nung Pathian lungawi tertu kan si cio ding a thupi. Laimi diktak kan si ahcun Pathian hmin a sunglawi sin theinak dingah ziangkim tuah ih nung ding kan si. Rintlak le dingfelzet ih nung ding kan si. Laimi pawl fimthiamnak lamah kan ṭhangso kan timi hin Pathian lungawi ter lomi a si pang ahcun ṭihnungza a si ding. Kan fimthiamnak lawng rinsan kan tum asile Babel lungdawl thuanthu kha kan cingmang sal hram pei. Babal lungdawl thuanthu kan zoh tikah Pathian bang duhah le an hmin thannak ding hrangah Pathian duh lomi an tuah ruangah an ṭhenṭhek aw thluh a si, ti hi kan hmu thei (Seem. 11:1-9). (“Babel” timi cu ‘Babilon’ tican a siih Hebru ṭong in ‘Balal’ an tiih ‘cokrawi ṭheh’ ti thawn a aw suah a bang aw, tiah Falam Baibal Thianghlim sungah a nganmi a um). Midang thinlung sawn zohnak thawn sia le ṭha kan ṭhenthiam ih kan nung asile zumtu kan sinak ih alnak le tleunak cu mi hmuahhmuah in an tep ih an hmu thei ve ding a si.\nBaibal ih zirhmi Kumthar hman daan\nKan Baibal sungah kumthar hman daan thu thawn peh aw in ziangtin a sim timi mallai in zoh ta hnik sehla. Judah mi pawl hnenah Pathian in kumthar hman ding thu thawn peh aw in Moses hmangin a simmi thu kan hmu thei (Puithiam 23:23-25; Mipum. 29:1-6). Judah pawl in himi puai hi “Rosh Ha-Shanah” tiah an ko ih “Tishri” thla ah an tuah ṭheu. Cuih caan cu an kumthar hman caan a si. “Tishri” hi “Ethanim” tiah khal kawh a siih “Thla sarihnak” tiah sullam a nei ih September thlahrek le October thlahrek a ceem. Hi puai hi “Tawtawrawt puai” ti tla in an ko.\nHimi puai an hman daan cu: “Thla sarihnak a hmaisa bik ni ah a hleice in colh ni nan ul pei. Tawtawrawt an phawt tikah Pathian bia dingah nan pumkhawm aw pei. Nan hna zianghman nan ṭuan lo pei ih Bawipai’ hnenah thlairawl thawinak nan pek pei” tiah Puithiam Hnaṭuannak 23:23-25 ah a um. Mipum Siarnak 29:1-6 sung ahcun: “Thla sarihnak ni hmaisa bik ni ah pumkhawmnak thianghlim nannei pei ih hna zianghman nan ṭuan lo pei. Cuih ni ah tawtawrawt nan tum pei. Bawipa ih hnenah rimthaw mei-ur thawinak nan pei pei: raitluan cawcangte pakhat, tuucang pakhat le kum khat ti tuucangte pasarih an si pei. Olif siti thawn rawimi sangphut in thlairawl thawinak felzetin nan tuah pei. Cawcang hrangah sangphut reel khat le a tan, tuucang hrangah reel khat, kum khat ti tuucangte pakhat ah reel tan an si pei. Cuih tlunah sualthlah thawinak hrangah mecang pakhat nan pek pei ih cuticun misenpi thianhlimnak hrangah sualthlah thiannak nan tuah pei. Hi thawinak pawl cu thla thar ni hmaisa bikih mei-ur thawinak le thlairawl thawinak, nitin mei-ur thawinak le thlairawl thawinak le inmi thawinak pawl ih hlei ah nan pek pei. Hi rawlhun thawinak pawl cu Bawipa ih hrangah rimthaw an si” tiah Judah pawlih tuah daan ding thu fiangte’n kan hmu thei. Lai Kumthar puai kan hmannak thu pawl kan zoh tikah Judah pawlih kumthar puai an tuahmi thawn bang awknak tampi a um, ti kan hmu thei a si.\nLai Kumsiar daan\nLeitlun minung pawlin kum siar daan a phunphun in kan nei cio. Miphun pakhat le pakhat, ram pakhat le pakhat kan bang aw cio lo. Kawl kumsiar, Mirang kumsiar, Grik kumsiar pawl pakhat le pakhat an bang aw lo. Cuvekin kan Laimi pawlih kum siar daan khal miphun dang pawl thawn a dang aw ve. Kan Lai kum siar daan cu a tlangpi thu in fuurcaan ruahti a cem ih rawl thar khawm caan a cem hrawngah a si. Rawl thar khawm caan a cem cun a tlangpi thu in Lai kum siar kan thok ṭheu. Cumi hminsinnak ah lungawinak puai tuah a si. Kumkhat kan liam ih a dang kumthar kan thok tinak ah kan pipu pawl cun puai tuah in an hmuak ṭheu. Kawh daan a phunphun in kan nei ih pakhat le pakhat a bang aw lo. Himi kawh daan kan bang aw lo ruangah hmun hrekkhat ahcun buainak a suak phahphah ṭheu tiah kan theih phahmi khal a um.\nA tlunah kan sim zo vekin Lai kumthar puai hi Laimi phun le hnam cio in mah le kawh daan cio kan nei. A hrek in Fang-er (Zahau, Sim, Laizo), Tho (Hakha, Thantlang, Khualsim), Dawng Pui (Zanniat), Tenreh (Tapong), Thertsan (Bualkhaw, Phaizawl), Dawngsawm puai (Ngawn), Kuut (Hualngo), Khuado (Tedim), tvp. tiah a phunphun in kanmah le hman daan cio in kan ko.\nZiangruangah Lai Kumthar puai an tuah?\nKan pipu pawl san laiah himi Lai Kumthar tikcu caan thleng ding hi mipi zate in an hngakhlapzet. Nikhua um daan khal hi fuur ruah a cem hnu lei khal a khu hrih lo caan a si vekin a nuamzet lai fang a si. Lai Kumthar puai ah mah le miphun, khua le daan cio vekin an tuah cio ko na’n a sullam cu a bang aw thluh. Kan pipu pawl in kumthar kan thleng thlang vekin kan dam thlang dingih thihnak kan tong nawn lo ding tiah ruahsannak tumpi an nei. Himi Lai Kumthar puai an tuah hlanah mah le innsungsang ah thianhlim ternak in siseh, khuasung lamzin pawl le khua pakhat le pakhat karlak ih lamzin pawl khal a zate in thiangfaite’n an sial thluh. Cuticun puai caan ah thiangfai le nuam zetin an hmang tlang ṭheu. Himi Lai Kumthar caan ah pakhat le pakhat duhdawt aw zet in zaangfahnak le zawnruahnak thawn an ṭanpi aw ṭheu. Milian, mifarah thleidannak um loin u le nau, sung le khat vekin hmunkhat ah nuamzetin an hmang tlang. Ziangahtile lo ihsin thlaithar pawl inn ah a thlengsal zo ih rilrawng, tihal khal a um nawn lo. Khopkhamzet ih an um laifang caan a si ruangah a si.\nZiangruangah Lai Kumthar puai an tuah? timi thusuhnak thawn peh aw in Rev. San No Thuan in hitin a ngan. Kan pupa pawl in Chin Kumthar puai an tuah duh sannak thu paruk in a um ih cu pawl cu; (1) Kum caang relnak, (2) Lungawi thusimnak, (3) Thluasuah dilnak, (4) Khuasia pawl an dawinak, (5) Rawl thar tawmawknak le (6) Leen khawm awknak tla an si a ti. Cuihtlun ah “Kan pipu pawl ih faanger tuah daan in ziang kan zir thei?” timi thu ah: “Kan pipu pawl ih Kumthar puai tuah daan in kan zir theimi pawl cu: (1) Khuazing Pathian tel loin puai an tuah lo, (2) Nelawknak le ṭanrualnak ah an hmang le (3) Lai nunphung kilkhawi daan in zirh” tiah simfiangnak a nei.\nTusan Biaknak lamih Hman daan ṭhenkhat\nTusan ah Biaknak lamin “Lai Kumthar” timi ṭongfang cekci cu a si lo nain himi puai thawn a bang aw mi puai phunkhat a hmang phahtu kawhhran hrekkhat an um. A hmin ah “Thlaithar khawm puai” tiah an ko. Ziangtin an hmang kan ti asile thlawhrawn lo ih a suakmi thlairawl sung ihsin a ṭhaṭha pawl hi biakinn ah an kengkhawm tlang. Cule Pathian hnenah hmunkhat te’n lungawi thusimnak thawn ap tlangnak tuah in hman tlang a si. Cuticun kawhhran le khua sungih um mi farah, mi harsa deuh pawl le Pathian hnaṭuantu pawl hrangah siannak le duhdawtnak thawn zem tlang in caan hman a rak si. Duhdawtnak, zaangfahnak le siannak thawn ti le rawl hmunkhat ah ei-in tlangnak, pawlkomnak a phunphun, leknak a phunphun thawn Lai Kumthar cu an hmang tlang ṭheu. Lairawn (hmunrawn) hmun hrekkhat ih a ummi Laimi pawl cun thlaithar a cut caan, losuak thlairawl le faang pawl inn ah an tlunpi caan January thla hrawngah a tlaangpi thu in himi “Thlaithar Puai” an hmang ṭheu.\nHiti vekin Laitlang le Lairawn ah Lai Kumthar hman caan a bang aw lo na’n a sullam um daan cu a bang aw thotho. A thupi mi cu kumkhat sung Pathian pekmi thluasuah pawl siar sal in an donmi thluasuah a phunphun kha Biakinn ah keng tlang in lungawi thusimnak, pawlkomnak, thluasuah thar dilnak in hman a rak si. A thuhla um daan tlangpi cu an bang aw thotho tiah lak theih a si. Curuangah a hmin thu ih kan buai rero hnak cun “Lai Kumthar puai” tiah ko lawlaw sehla, cumi khal a remcang thei cuang lo ahcun “Thlaithar Khawm puai” ti lawlaw sehla a ṭha ding, tiah ruahnak ka nei.\nPathian in kumhlun in liampi ih kumthar sungah kan lut vekin himi kumthar sungah thinlung thar, ruahnak thar, hlawhtlinnak thar thawn lam in hruai ringring hram seh tiah thlacam phahin Lai Kumthar puai hmang tlang ding kan si. A ṭhangsozetmi santhar sungah kan um ko na’n khuahlan kan pipu pawl ih an hmangmi himi Lai Kumthar puai hi sunglawizet in hmang peh vivo ding hi a thupi zetmi a si tiah ka ruat. Nan ruat cio ve ding ka zum.\nLai Kumthar puai hi Laimi kan sinak lang tertu nunphung ṭhazetmi a si. Kan pipu pawl ih kum caang relnak a si. Cumi cu rawl thar an lomnak le kumthar an hmuahnak puai a si tiah a tawi zawng in kan lak thei. Cutin Lai Kumthar puai an tuah tikah an biakmi khuazing pathian hnen ah a liamcia kumhlun sungih a thluasuah zomi par ah lungawi thu an sim ṭheu. Cule a ra lai dingmi kumthar sung khal ah thluasuah an ngah bet theinak dingah an dil. Cuihtlun ah Lai Kumthar puai an tuahnak thawng in an khua sungih ummi zate’n pakhat le pakhat duhdawtawknak le ṭanrualnak a suah ter sinsin.\nCuvek ṭhiamṭhiam in tuisan ih a ummi Laimi pawlin kan ṭong le calai, kan pipu pawlih in roh ta mi nunphung ṭhazetmi hi ṭha tein kan kilkhawi vivo lo ih kan thihter ahcun a reihlan ah nunphung (culture) nei lomi phun hlo kan si ding. Curuangah kan nunphung ṭha zetmi pawl hlo lo ding ah kan Lai Kumthar puai ahhin kan Lai hla, kan Lai Awnmawi, kan Lai laam le kan Lai nunphung pawl a cang thei tawk ih langh ter vivo ding a thupi ngaingai. Cuti in kan nunphung ṭha te ih kan kilkhawi theinak dingah le pumkhat te ih kan ṭanrual thiam sinsin theinak dingah Lai Kumthar puai hi tuah zuam sin uhsi (San No Thuan). Kan hman daan pawl a bang aw lo, kan kawhmi hmin pawl bang aw lo hman sehla a sullam le a tumthami a muril cu an bang aw thluh ko. Curuangah lungrual zetin hmainorpi sinsin hram uhsi.\nKan Lai Nunphung le kan Lai Kumthar puai Pathian in thluasuah sin hram seh! Amen.\nRev. CJ Hrang Hmung, DMin.\nPhD in Development Administration student\nOctober 27, 2012/ 4:04 pm.\nZohphahmi Ca le Cabu Pawl.\nDuh Cung Nung, Lai Nunphung, Kalaymyo: Falam Chin Christian Literature Society, 2001.\nGreenway, Roger S., Go and Make Disciples, Secunderabad: OM Books, 1999.\nJohnson, Robert G., History of the American Baptist Chin Mission, Vol. I. Pennsylvania, U.S.A: Published by the author, 1988.\nMead, Margaret. “New Lives For Old.” New York: Mentor, 1956. Quoted in Paul G. Hiebert, Incarnational Ministry: Planting Churches in Band, Tribal, Peasant, and Urban Society. Grand Rapids: A Division of Baker Book House Co., 2002.\nSan No Thuan, Chin Kumthar Puai, http://www.sannothuan.com/search/label/Chin%20Kum%20Thar%20Puai%2FFanger%20Puai, Internet accessed on October 22, 2012.\nSeamands, John T., Tell It Well: Communicating The Gospel Across Cultures, Chennai: Mission Educational Books, 2003.\nThang Tin Sum, A Wounded World: A Tribal Perspective on the Modern Society, Yangon: Published by the Author, 2001.\nBaibal Thianghlim (Falam) 2011.\nRih Khawdar Palik Bawi In Sum Khawn: Hnaṭuan Pehthei Nawn Lo\nCasiar Hi A Nuam Tuk Naan So Khaw!


Tamu Ah An Kapaw Nasa – Meifar\nAugust 23, 2021 admin Lawrkhawm 0\nSagaing, Tamu ramsung ah thuneihnak latu ralkap le PDF Tamu pawl an kapaw ciamco ih ralkap lam 17 an thi, mipi lamah pakhat a thi ih pahnih in hliam an tuar.\nTamu khualeng Technical University ah ralkap pawl umhmun an khuar, August 23 zinglam nazi 5:00 ah PDF Tamu pawlin an va kap. PDF ṭuanvo neitu in “Zinglam nazi 9:00 hrawng tiang kan kapaw ih ralkap lam mithi an tam zet. Tamu siizung ah ralkap uico pawl an tlanlut ciamco” a ti.\nZinglam ih kahawknak a thleng ruangah tuisun cu Tamu khuasung a thing reprep ih mivaksuak zohman an um lo. August 22 sun khalah mipi kilhimtu pawlin Tamu, NanPhalong (နန်းဖာလုံ) tlawnginn ih umhmun khuar ralkap pawl cu bomb in an va puah ih ralkap pahnih an thi, hliamtuar khal tam zet an um.\nMipi kilhimtu PDF Tamu cu NUG kuthnuai ih cangvai PDF pawlkom an si ih leiram parih ralkap pawl cu an cimit hlanlo a phunphun in an do vivo ding tin thu an suah. Tamu khua cu Myanmar ramsung ah ralkap pawl do hmaisabik khua pakhat ah a telve.\n2023 Kum Ah Bike Zam Thei Hmaisabik An Tlangzarh Ding


Naypyidaw ih bomb a puak hnu in Ralhraang pawl an thlaphang a zual | Falam Online Media\nOctober 10, 2021 Ni Hnem Sung\t0 Comments\nNaypyitaw ih ralkapzung le palikzung ih bomb a puak hnu in ralkap le palik bawi deuh zungkainak hmun pawl cu tuhlan hnakih lethnih rorin an kil ṭha.\nCuih hmun ih zungkai pawl cu security hnen ah ID hmuh fekfek dingin thu an suah. Meithal hriamhrei pai le pailo theitheihnak Metal Detector thawn khal an check thluh ih an taksa tiang an dap sak. Cuih tlunah suncaw kennak teek-te sung tiang an zoh sak thluh ti a si.\n“A pehpeh in bomb a puak hnu in humvennak hrang nasaten hmalaknak an nei mi a si. Sunglam mi khal an tel thei tiah an ruat ih zovek khal an si le check awknak an tuah thluh thlang. Taksa dapawk tivekcu Ministry of Foreign Affairs zung tivek lawng ah an rak tuah ṭheu nan a tu cu zung dangdang khalah ralrin nakah ti`n an tuah thlang. Suncaw funnak teek-te tivek tiang an kauter thluh” tiah Naypyitaw ih palik ṭuan lai mipakhat in MPA hnen ah a sim.\nHitiih humvennak hrang nasaten hmalaknak an nei nak san cu October 5 ah palikzung sungah bomb a puak ruangah a si.\nCuih ṭum ah Palikbawi (ဒုရဲမှူးကြီး) Thant Zaw le palik 3 in hriam besia an tuar. Palikbawi Thant Zaw tla cu a Ke khatlam an tan sak phah thluh ih a tu dinhmun khalah a Ke khatlam tan ṭul bet thei dinhmun ah a um.\nCuih ṭum telin tulai Naypyitaw kiangkap ih puakkuainak a suak mi ṭhenkhat cu Naypyitaw PDF cangvaihnak a si tiah kan thei.\n← In ra ngairtu cu an thi ṭheu tiih catarnak Palik zung cilnuai tuar\nYangon ramṭhen, Myone 31 pawl ah mipum 5 hnak ih tam pungkhawm khamnak ပုဒ်မ 144 an phuang →\nMay 2, 2021 May 2, 2021 Ni Hnem Sung 0


June-2 Alexandria ih mithianghlim Cyril | Radio Veritas Asia\nAlexandria ih mithianghlim Cyril (370-444)\nAlexandria khuapi ih Bishop a si mi mithianghlim Cyril cu kum 370 ah Egypt ram ah a rak suak. Puithiam cannak a lak theh hnu ah a pate a si mi Alexandria khuapi ih Bishop a rak bawm ih kum 412 ah a mai ai a rak awh.\nBawinu Maria cu Pathian ih nu ih a pom lo tu ruah nak cu a dodal ih Bawinu ih Pathian Nu a si nak cu a ti thei tawk in a rak humhim ruangah a mah cu Pathian Bawipa ih minung a cannak thawn pehpar in a rak langsal.\nCyril cu Constantinople khuapi ih Bishop ih nemhnget a si hnu kum 428 ah Nerius in Bawi Jesuh ah 'Pathian le minung' tin pahnih a dang ten a um ih an mah cu thil ti thei nak in an kom awk nak a si tiah a rak zirh thok.\nA mah cu Pathian in minung si nak a lak nak le Bawinu Maria cu Pathian ih Nu a si thu pawl cu a rak el. Cyril cu kum 431 ih an tuah mi Ephesus Council a rak hoha. Cui thurelkhawm nak ah Nestorius cu Pope a pakhat nak Celestine ih thupek nak vek in pawlpi sung in dawi a rak tuar.\nCyril cu Catholic zum nak humhim nak ca pawl ngan nak thawn in a nunnak cu man nei zet in a rak hmang. A mah cu kum 444 ah a nunnak a rak cem ih kum 1882 ah Pawlpi in Doctor buaih an rak pek.


An Neihawk Hnu Thlakhat Hlanah Ralhrang Pawl Ruangah An Thi – Meifar\nAn Neihawk Hnu Thlakhat Hlanah Ralhrang Pawl Ruangah An Thi\nMay 7, 2022 zan nazi 11:00 hrawngah Yangon, Kamaryut lamzin ah motor cansualnak a thleng ih motor sungih um nupa tuakkhat cu an thi. Kum 30 mi Maung Htet Win le kum 35 mi Ma Chaw Su Hlaing cu April 10, 2022 ah an neiaw, thlakhat hman an neihawk hlanah motor cansualnak an tong ih an nunnak a liam.\nAn nupa in thuṭhentu lawyer hnaṭuan an si. Rangon ramsung ah ralhrang in zan nazi 12 ihsin zinglam nazi 4 tiang zohman vahsuah an siang lo, himi karlak ih vaksuaktu pawl cu an kai, an kap that ṭheu.\nMaung Htet Win tei nupa cu May 7 zan ah an leng ih an rin aiin arak tlai tuk zo, nazi 12 a kim zik ruangah an tlung. Nazi 12 hlan ih inn thleng man dingin motor cakpin an mawng ih cansualnak an tong. Lamzin kap ih platform an pah ngah ih an nunnak a liam.\nMibawmtu pawlkom in, “Motor cansualnak a thleng ti thuthang kan theih veten kan va feh hngal, cakpin motor an mawng ruangah cansualnak an tong. Lamzin kap ih plarform an pah ngah hnuah thingkung tumpi an pah bet, thingkung cu a hram ihsin a thlong thei” a ti.\nMotor mawngtu Maung Htet Win cu a hmun ah a thi, a nupi cu siizung ah an phur ih siizung an thlen zawng ah a thaw cem. An nupa ruak cu May 11 sun nazi 2:00 ah an vuiliam. Yangon ramsung ah ralhrang in zan nazi 12 ihsin zinglam nazi 4 tiang zohman vahsuah an siang lo ruangah caan kel ih inn thleng man dingin cakpin motor an mawng ṭheu ih cansualnak tong an um hnuaihni zo.\nPalik Zuri In Nauhak Kum 13 Mi A Kap That, Ting 15 In Remawknak An Tuah Tum Nan A Nulepa In An Duh Lo\nNauhak Kum 3 Mi Dehtu Tisartan Tumpi An That


India Mi 600 Rual In Daihnak Ṭingṭang Tumtlang - Chinland Today Media\nIndia Mi 600 Rual In Daihnak Ṭingṭang Tumtlang\nJanuary 5, 2013 11:45 pm·0 comments\nNEW DELHI : December thla sung, Delhi khawpi sung ih pawngsualnak ruang ih thi, kum 23 mi fala nu te hngilhlonak ah le, India ramsung ah daihnak a um vivo theinak dingah ti ruahsannak thawn, India ramsung Darjeeling timi hmun ah, mi 600 rual cun tingtang tumtlangnak cu January 3, Tlawngkai Nili sun ah an nei.\nCutawk ih an tummi cu John Lennon ih hla “Imagine” timi hla asi. Cutawk ih hlathu ah, “ Ruahsannak, Daihnak le Thutiamnak (Hope, peace and promise ) timi a tel ruangah hihla hi an tumtlangnak asi ti in, hi tingtang tumnak ih tuanvo neitu Sonam Bhutia cun AFP in telephone thawn an komnak ah a sim.\n“Hi hla in ramri a neilo ih, mikip hrang ih Ruahsannak, Daihnak le Thutiamnak a neih thu a si ruangah kan hrilnak asi. Pawngsualnak ruang ih thi kan farnu thuthawn pehpar in, India ram ah hivek um nawnlo sehla, India ram ah daihnak thlengseh ti hi kan saduhthah mi cu asi” ti in asim bet.\nIndia Ram Ih Um Tibet Pawl Lamzawhnak Nei


About Us (Click Here for English version)\nChin TV International Inc. cu Chin miphun, Chin țong le Chin ram țhansonak dingih ruahnak neitu pawl rawnaw khawmih tuah khawm suak mi a si. Himi ruahnak a suak nak cu a rei zonan, hmaisabik Chin TV thuthan nak cu July 18, 2012 ah mipi zoh le ngai thei dingin thlah hmaisabik a rak si.\nMiphun pakhat le ram pakhat țhansonak dingih a țulmi lakah “thutheihnak (knowledge)” hi a tel vekin, kan mipi pawl theih țulmi thuthang an theih thei nak ding bik ih tuah suakmi a si. Kum zabi 21 sung kan thleng zo vekin, Chinmi tla, a cang thei tawk in leitlun thu le hla, Chin țawng in mithmuh ih zoh thei, ngai thei ding ih duhsaknak thawn tuah suakmi a si fawn. A tawi zawng cun, Chin mi pawl kan theih țulmi thu le hla (news) tete kan theih theinak dingih tuah mi a si.\nMipi lam khalin, Chin TV thuthang a suak tinten, rak zoh thei ringring dingin kan lo dil. A zoh le ngaitu mipi an um lole a tuahtu ih tuah man san a neilo ding. Tu ni tiang, mipi lam ih thazang pek nak tampi kan hmu tikah, lungawi nak sim cawklo, Chin TV ihsin kan nei a si.\nCubakah, Chin TV ih, țuanvo nei pawl hi, mah le hnațuan nei cio le hrekkhat tlawngta tete an si tikah, thil le ri a ttulmi tete sumpai lam in daihaw lonak tampi a um. Thil le ri țha neih ah cun, Chin TV khal quality neizet in a suak thei ding tinak a si. Mipi lam ihsin, sumpai lam leh ruahnak in siseh, in bawm thei ringring ti kan lo theih tir duh. Chin TV ih hna țuan pawl hi, pumpek aw in alak ih țuan an si.\nChin TV in tu sun ni tiang thuphuan nak a nei mi pawl tla cu tulai thil cang rero mi (current news) leh rinlo paral ih cangmi thuthang (breaking news) pawl hi tu hrih ah cun, a tlangpi in caan tawite sungah phuan thei sun a si hrih. Pathian in caanțha in pe le nehhnu vivo ah cun, “Live” rori in thuthang kimcang deuh phuan suah thei caan a thleng leh ding kan beisei.\n1.Chin țongih thuthang than nak in mipi thu theih nak karh tir ding\n2.Chin țong kilkhawi nak ding\n3.Chin țong khaisang nak ding\n4.Chin mi cawisang nak ding\n5.Chin ram khaisang nak ding.


Na fale pawl in an lo sut ding - Chinland Today Media\nNovember 17, 2008 1:35 am·0 comments\nSuah. 12:13-17, 25-27\nNan faate pawl in, hiti ih kan hman daan hi ziang tican so a si? tiah an lo sut asile,\nnannih in, Bawipa hnenih pekmi Lantak raithawinak a si… nan ti pei. – Suah. 12:26-27\n– 2 Peter 1-3\n– Thufim 16:22-23\nJudah thuanthu ah a thupibikmi cu Izip sal ihsin Pathian in a luatter hngainak thu a si. Izip ram an suahsan ding zaan ah Lantak puai tuah dingin thupek an si. Izip mi pawl parih thutthennak ah Pathian in an fapatir a thihter dingih Israel pawl cu an sangka tlunlam tlangah tuufa thiisen an hnih dingih cuti vekih hnihmi inn pawl cu thihnak in a luatter ding (Suah. 12).\nHih thutthennak le zaangfahnak hngilh lonak dingah Pathian ih milai pawl in Lantak puai tuah ding a si. Ni khatkhat ah an fale pawl in, “Ziangtinak san a si?” tiah an sut leh dingih cutikah Pathian ih rundamnak le an suah-lannak thu an sim saal ding. Pathian in a ruunsuah hngainak thuanthu maksak hi sankhat ih hloral ta men ding a siang lo.\nKan fale pawl in kan tuahmi, kan nun daan, kan thlacam le kan thutthen daan, kan Baibal siar, le Pathian kan biakkhawmnak thu pawl in sut tikah kan simfiang a ttul. Jesuh dungthluntu kan si ih Amah cu kan Lantak puai ih thahmi Tuu fano a si ti kan sim a ttul. A thiisen cu kan nunnak a si. Sal kan si nawn lo, vancungram ih kumkhua nunnak hrangah zalenzet ih ttuantu ding kan si.\nNauhak pawl ziang thu so na zirh ding?\nMaw Bawipa, duhdawtnak ih na tuahmi a maksak,\nNa ttuan suahmi in a sim fiang;\nA ralai dingmi santhar khal ah,\nNa hmin sunglawinak dingah ruahsannak umseh!\nNu le pa ih nun daan cu faale pawl ih nun daan ding lamhmuhtu a si.


Kalaymyo ah Ralkap le Palik an cangvai nasa ih Lamziinpi rori khalah mi paisa an long - Falam Online Media\nKalaymyo ah Ralkap le Palik an cangvai nasa ih Lamziinpi rori khalah mi paisa an long\nSAC ralkap in minung 30 hrawng an kap that zo nak Sagaing ramṭhen, Kalaymyo ah nitin deuh thaw in mipi lam in lamzawh duhphorhnak an nei thotho ih palik le ralkap lam khalin April 14 hrawng khan thazaang tamzet hmangin khuasung ziin kerkawm tiang an duty.\nZiinpi ziin kerkawm ih motor, motor cycle vak sukso pawl khal cawl ter in ralkap le palik in an check thluh.\nKhuasung um mipakhat cun “Hmun tinkim deuh thaw ah an um. Hmun kerkawm khalah thupthiar in an duty ih kan dung KCA thawn an kapaw hnu a thaisun ah kahawknak kiang Sanmyo veng ah innkhat hnu innkhat lutsuak in an check vivo. Khualeng lam khal an check ih netahnu cun khuasung hmuntinkim deuh thaw ah vak in an check vivo” a ti.\nKandung KCA thawn an kahawknak kiangkap veng pawl ah meithal hriamhrei hawlin innkhat hnu innkhat an lut vivo ih thusutnak khal an nei phah vivo.\nDuh tikih meithal kap puak hluahhlo ralkap le palik pawl cutiih an cangvai nasatuk cu Kalaymyo mipi an thla phang zet. Poimawh ṭul hai lengsuak ding khal an hreh phah thluh.\nHminthup Kalaymyo ih um nupinu pakhat cun “Ṭulhai lei dingih leng kan suak tik khalah paisa mallai khal ken a hreh um. Mizaansun lam khalah ziinpi ih nunau pakhat an check ih a motor cycle toolbox khal an ongter. Bazar kainakding kyat thawng 20 a keng mi cu ralkap le palik duty pawl in an lak sak. Lak lo dingin ṭap phah in a dil rero nan ziangah an siar lo” a ti.\nRalkap le palik pawl cu zaan khalah motor thawn duty an vak ih meithal, kuah-Li, ziinan thunmi puakkuai thei palang, kut ih tuahcawp gas meith tvp an kut ih ap thluh dingin nitin deuh thaw tlangthannak an nei tiah Kalaymyo ih um pawl in an sim.\nHitiih SAC ralkap le palik an cangvai nasatuk ruangah Tahan ih mipi tamzet cun Inn le Lo suahsan in hmunhim ah beunak an hawl. Khuasung um pawl ih simvek a si le ralkap le palik ṭih ah Tahan suahsantu mipum thawng 10 hrawng an um ding ti a si.\nKalaymyo suahsan in hmundang sungkhat unau hnen ih tlan pawl le hramlak, ramleng lam ih himnak hawl tamsawn cu sungkurun ih tlan an si tiah theih a si ih khuami pakhat cun “Dawr ong tivek khal an um nawn lo. Inn ruak tawhkalhmi a tam ih sungkurun ih tlan an tam. Tahan lam khal siseh kan dung ih SAC ralkap le KCA kapawnak Hmunlai lam khal Inn le Lo tlansan an tam. Atufang kan dinhmun umdan simtheih a si lo ruangah mitazet cu an ra kir hrih lo” a ti.\nCuti cingin Kalaymyo ih mipi umsun cun ralkap le palik duty pawl hrial phah in lamzawhnak nitin deuh thaw an nei.\nLamzawhnak ih hruaitu mipakhat cun “Mipi ṭhenṭheknak cu a um ṭheu nak lamzawhnak cu cawl kan tum lo. Atucu NUG cozah thar le an din zo tikah thacak zetih hmainor a ṭul fawn” a ti.\nKalaymyo ah ralkap ukhruainak dodaltu mipi le SAC ralkap/palik cu March 28 in an kap aw thok ih tuini tiangah mipi lam in mithi 30 hrawng an um. Lamzawh duhphorhnak thawn pehpar ih kaihkhih tuar cu minung 18 hrawng an um tiah Kalaymyo ih um pawl in an sim. (RFA)\n← Ralkap le Palik ih Mi hringhronak cakuat cu a rapthlak tuk\nNUG hmakhua a ong vivo, ITUC in Myanmar ukhruai tuding Cozah dik ah a pom fel zo →\nNi 6 sungah rampumhuap fa le Tlawngaptu mipum ting 52 an um an ti\nNUG fimkhurlo ruangah Hramlak ih Ralkian pawl in an tuar phah thluh


Denmark Chin Seminar le Mautam bawmnak concert - Chinland Today Media\nJuly 2, 2009 9:54 am·1 comment\nDenmark um Chinmi pawl cun Serminar ropi zet neih an tum thu CT palai cun a sim. Tuikum hi avoikhatnak seminar, lehpanzuamnak, nuamawknak an neih ding kum a si. Kum dangih an rak neih ttheu mi Civui cu thleng danglam in Seminar ih neih an tum thukhal CCDK hotu Khin Maung cun a sim.\nLehpannak leh zuamawknak khal neih tum cih a siih thuhla zirhawknak khal neih tum a si thu don a si.\n1. Miss 2009 hrilnak,\n2. Nauhak Laica ngan zuam awknak\n3. Hlasak zuam awknak\n5. Pa football le Volley ball zuamawknak\n6. Nu Volley ball le hridirh zuam nak\n7. Nauhak tlan zuam awknak pawl neih tum a si.\nChinmi hlasak thiam pali (4) pawl Denmark ah\nChinmi hlasak thiam hminthang pali (4) Solomon, Cung Lian Thawng, Dawt Hlei Hniang, SunTin Par pawl cu kan Lairam ih Mautam harsa pawl bawmnak ding hrangah sumpai hawl dingin Denmark ih feh an tum thu don a si.\nKan hla sakthiam pawl hi Leitlun ram tin ziangmaw tizat ah Lairam hrang sumpai hawlnak an nei zo ih tui ttum ah khal Europe lamah hawl an tum thu don a si.\nA hmaisa bik ah Denmark ah July 6 ni an thleng dingih July 11 zanah Concert nak an nei ding tin CT palai cun thu a dawng. Concert ih awnmawi lam tuanvo la tu ding cu Denmark ram ih lai mi band um sun The Sun Band pawl an si ding\nThe Sun Band pawl cu\nRhythm ..Pa Heng, Bawi Ceu\nBass.. Sang Hlei Bik\nTicket A man\nKum 0-12 tiang ………… Free\nKum 13-17 tiang … ……Kr. 100,00\nKum 18 in a cunglei …. kr, 150,00\non July 3, 2009 at 10:17 am\nFeh a va cak um ve, a phur um nasa


Khawsia In I Tuahter - Chinland Today Media\nKhawsia In I Tuahter\nAugust 5, 2010 3:50 am·0 comments\nSikhalsehla minung cu sualforhnak a ton tikah amah ih taksa hiarnak in a thlem ih thang vekin a awk ttheu. – Jeim 1:14\nKan dung kum March thla ah Washington peng ih kum 62 nutar pakhat cu an kawhhran paisa US$ 73,000 a fir a si ti’n an mawhthluk. Zingzoitu pawl in thu an sut tikah cumi nu ih a simmi cu, “Hih thu ah Satan nasatuk in a tel” a ti. A sullam cu khawsia khuavang in i tuahter a tiduhsannak a si.\nA duhhrilnak ah Satan a tel nain sualnak le sualforhnak thu ah a ruahnak a dik lo. Khawsia pawl cun zumtu cu sual tuah ding cun an forh nain sual an tuahter lo. Jeim in Pathian mawhthluk ding khal a si lo a ti. “Pathian in i hniksak a si tiah zohman in ti hlah seh. Ziangahtile Pathian cu sualnak in a hniksak thei lo ih Amah khal in zohman a hniksak hngai lo a si (Jeim 1:13). Amah cu mi ttha le mi thianghlim a si.\nKan sualnak hrangah zo kan puhmawh ding? Minung cu sualforhnak a ton tikah amah ih taksa hiarnak in a thlem ih thang vekin a awk aw ttheu (c.14). Ngasiotu in siotarh a hman vekin kanmah ih duhhiarnak sual cu kan theih lo sungah sualforhnak ah le sual tuah dingah in hruai.\nPathian thuthlun lonak sual kan tuah tikah, khawsia in i tuahter a si tiah puhmawhnak kan tuah lo pei. Cuhnak in kan tuahmi parah ttuanvo laak in sual ngaidamtu le zaangfah thiamtu Pathian hnenah kan sualnak phuang uhsila, nun dik in nung saal uhsi. – Marvin Williams\nSualforhnak ton tikih tlan cu fimnak a si,\nA um ringringtu cu mi aa a si;\nKhawsia thawn a um tlang rerotu cu,\nA rei hlanah a siatral ding. -D. De Haan\nSualnak kan tuah tikah, thinlung sungah puhmawh ding a um.


Kan Nunpi Theimi Tumtahnak - Chinland Today Media\nNovember 15, 2012 12:47 am·0 comments\nBible Siar Ding: Jeremiah 29:1-14\nNan hrangih tumtahnak ka neihmi cu keimah lawngin ka thei.\nTumtahnak ka neihmi cu siatralnak si loin mi neinung nan sinak dingah a si; cuih tumtahnak cu nan ruahsannak le nan hmailam hrang a si.\nNu le pa tamsawn in an fanu fapa pawl hrangah tumtahnak le khuakhan lairelnak pawl an neih sak – fimthiamnak, hnattuannak, le innsang dinhsuahnak tivek pawl thuhla ah. Nu le pa pawl in an fahniang pawl an duhsaktuk ih cuih an duhsaknak kha an fale pawl ih an lungkim ve ding le an duhsak vekih an tuah duhnak dingah a phunphun in an zuam, ziangti’n ka leem thei ding timi thuruahnak an nei.\nVancung ih a ummi kan Pa Pathian in a fahniang pawl kan hrangah khuakhannak a nei. Leitlun caan tawite kan nunnak sungih kan nuntu khuasaknak ding, tthansonak ding le kumkhua nunnak kan neih theinak dingah tumtahnak tumpi in neih sak. A khuakhan lairelnak cu ruahsannak le Amah thawn naihzet ih pehtlaih awknak kan neih theinak ding ttivek pawl in a a khat. A hmin sunlawitertu kan si theinak dingah a si.\nLeitlun kan nu lekan pa pawl ih khuakhannak cu a caancaan ah a palh thei, ziangahtile kan hmailam hrangah a tthabik ding kha famkim in theihnak an neih lo ruangah a si. Sikhalsehla Pathian cu kan hmailam caan neitu a si. Anih cu lamzin dik ah in khihhmuh thei, curuangah, Bawipai’ kaihhruainak lawng hin kan hrangah lungawinak maksak a thlenter thei a si. A lamzin thlun duh lo ih um cu kan nunnak hrangah aatthlakza le siatralnak thlenhtu a si ding – cumi cu mah le mah siatsuah awk a si.\nPathian ih kumkhua hrang tumtahnak cu sunlawinak a si. Mi pakhat cio kan hrangih tumtahnak a neihmi cu A sunlawinak langtertu bungbel thianghlim kan si cio theinak ding hi a si. Cule kan hrangah sunlawinak thawn a khatmi hmailam caan (glorious future) in pek. Himi hi kan nunpi theimi tumtahnak cu a si.\nVancung ih um kan Pa, ka hrangih Na tumtahnak pawl ka lo lungkimpi thiam lo caan ah ka sualnak in ngaidam hram aw.\nPathian Ttongkam zirzoinak in ziangtinso ka hrangih Pathian tumtah ka theih fiang thei ding? Tuni ah ziangmi Bible caang thar so ka siar thok ding?


Dalan In Hriamkai Pawl Umnak Ava Hawl Ih An Rak That – Meifar\nBago Division, Nyaung Lay Pin Township, Madauk ramsung ah bomb puak thuhla theih ding aum ringring. May 27 sun ihsin ralkap/palik sakhan kiangkap ah bomb a puak ṭheu ruangah ralkap in bomb puahtu zingzoi dingah dalan pawl an fial.\nKo Than Nwe Aung cu veng lal, inn 100 uktu a si ih dalan ṭuanlai a si. Thuibu khua kiangah hriamkai pawl an um ti a thei ih ralkap pawl hnenah a sim thei.\nKo Than Nwe Aung le a rualpi dalan 2 in ralkap pawl an hruai ih Thuibu khua kiangah cun an va feh nan hriamkai pawl cu an rak um lo. Ralkap pawl an hmaisong tuk, Ko Than Nwe Aung le a rualpi 2 cu thuphan per vek ah an cang ih an thinheng.\nRalkap pawl an tlung hnuah an rualvah thum in Thuibu khua kiangkap ahcun an vak ih hriamkai pawl umnak an hawl, cutawk ah hriamkai pawl thawn an tongaw thutthi ih an kai.\nAn phone sung an zohsak ih Ko Than Nwe Aung ih phone sungah ralkap pawl thawn vei tampi an biakawknak an hmu ruangah an that.\nA rualpi 2 in ‘kan thlun duh lo cingin, hramhram in in sawm ruangah kan thlun men’ an ti ruangah an suahsal, a rualpi 2 in an thilton cu an relsuak. Ralkap pawl an va fehsal ih an kapaw ciamco nan mipi lamah hliamtuar le mithi um loin an tlansuak thei.\nMizoram Ah Unau Thatawknak A Thleng


Thailand Ti Tawih Puai Ah Phungyi Zu A Ri Tuk Ih A Cat’Thla, “Sualnak Zianghman Ka Nei Lo” A Ti – Meifar\nThailand Ti Tawih Puai Ah Phungyi Zu A Ri Tuk Ih A Cat’Thla, “Sualnak Zianghman Ka Nei Lo” A Ti\nApril 14, 2022 admin Leitlun 0\nApril 13, 2022 ah Thailand ram ah ti tawih puai an nei ih an nuamaw zet. Kawlram vek thotho in April 13 sun ah Thai New Year puaipi an hmang. Cutawk ah Nakhon Ratchasima ih um phungyi kum 50 mi cu zu a ri tuk ruangah an temple lutnak ah a cat’thla.\nAmah hi police rak ṭuan zo a si, phungyi a ṭuannak cu kum 4 a rei zo ih zu a in ṭheu ruangah vengsung mipi pawlin phungyi ihsin suak dingin an fial ṭheu nan a duh lo. Cutin, zu a ri tuk ruangah zianghman thei loin a it ih a taw khal a lang pempem.\nA kiang ah Thailand fang zu palang aum bet, kiangkap ih um pawlin hringtu a nu an ko ih ava thangharh. Phungyi in, “Zu ka ri tuk, asinan sualnak zianghman ka tuah lo. Midang ka tuah naa lo ih daiten ka um men” a ti.\nPhungyi ṭuan ih zu in cu daankalh a si, cumi hnuah motor a mawng ih a vaksuak, phungyi ih motor mawng khal daankalh thotho a si ruangah vengsung mipi pawlin an rak zuk.\nThailand ramsung ah phungyi ih motor mawng an siang lo ih phungyi cu driving license an pe thei lo, misenpi hmanmi bus tivek lawng an to thei. Vengsung mipi pawlin phungyi ihsin suahter an duh tuk ruangah a cansualnak pawl cu an zuk ih online parah an tarlang.\nPuta-O Ah Paa Eisual Ruangah Mi 4 An Thi\nNupi 3 A Nei, Nunau Pawlin Neihawk An Sawm Ih Sumpai Khal An Pe


Thuthang dang - Chinland Today Media\nFebruary 5, 2008 2:08 am·0 comments\nBush ih fanu Jenna Bush in pasal nei ding\nUS President George W Bush ih fanu Jenna le Henry Hagar cu May 10 ah Texas ah nei aw ding in an lungkim zo. Jenna nu Lara Bush in a fanu le a pasal ding Henry thawi hamawknak an rak nei zo thu kan dungkum August 2007 ah khan a rak phuang zo.\nApasal ding Hagar 29 hi, Richmond Virginia ih um a si’h a tu ah Virginia University ah Bussiness subject zirin a final kum a kai rero lai. Jenna26 cu tlawng sayamah le UN Children Agency a tuan lai ih etah “Ana”‘s story, A journey of Hope le cabu dang dang ngantu pakhat a si. A tu ah a nu Laura thawn cabu an ngan rero lai.\nMalaysia saya in Hindu tlawngta hmurhmul meh ding in fial\nMalaysia Muslim tamsawn um nak ram ih saya cun a tlawngta lakih Hindu mi (6) pawlih an hmurhmul le an khaabeh hmul an biaknak hrangih an serhsang mi cu met faiding in nautat nawn in a fial thu thuthang in a ngan.\nEducation Director Husseain Harun cun Perak state lam ih hmurhmul ziahfai ding daan an tuah thu pawl khal cu a rel nan, a tui tlawngta mi 6 thuhla ahcun a tan lo tariai. “An biaknak le an hnam daan ih mawilo zetih na cang ruangah ngaihthiam na si lo ding” tin a ti.\nNunau in leitlun uk vivo\nMipa lawng thuneitu ding an silo nunau khalin thu an nei thei ve timi hin vei tampi elawknak khal a suah ter. Atui san Leitlun thanso cun nunau pawlin mipa pawl an uk tan rero tin zingzawngtu pawlin an phuang thlang. Internet ih vote thlaknak le interview thusuhnakah zatek za’h 52% pawl cun nunau pawl ih thuneinak a sangsawn le an lal sawn thu an sim. Mipa 2000 laicun nunau le mipa ih thilti thei dan an bangran aw zo tin an sim ve.\nBritney in a pu thin kekkuai ter\nLeitlun hlasak thiam hminthang Britney Spear cu a nungcang a tha lo sin sin, pal a duhduh in a then, a lu a met kawlh, nu ding khalah a tlak lo ih rittheih thil khal a tham vivo tin Magazine ah an ngan. An sungkua buainak ah a enkawltu pu bikih a thin a ti hengih a pu ih daite a zawi e theu mi cu tuarnawn lo in a thinlung a kek terih Britney ih um dan mawilo pawl a sim. A simnak ahcun “Britney hi kum 13 a si ah zu a in tan ih kum 14 a siin sii vai lam hmang in a duhduh in a nungih kum 18 a kim ihsi cun a mai thu lo in a nung duh nawn lo, thusim tinten a duhlonak a ti lang ring ring tin a pu cun a phuang ta riai\nLaura Bush ‘kanmah in bawmter ko uh’\nLaura Bush In Neih Bangaw Thlawp Lam Ih Thu Simmi Hlitsal Duh


Ngapi Sungah Aum Lawk, “Ka Thi Thlang Ding Tin Ka Fapa Ka Seherh Tuk” A Ti – Meifar\nNgapi Sungah Aum Lawk, “Ka Thi Thlang Ding Tin Ka Fapa Ka Seherh Tuk” A Ti\nKum 40 mi Michael Packard cu nga le kaikuang hawl ṭheu a si, June 11, 2021 sunah kaikuang hawl dingin lawng par ihsin a dawp ih thil danglam zet sungah a lut ngah.\nNga tumpi Humpback Whale kaa sungah a lut ngah, second 30-40 hrawng cu nga kaa sungah aum ih a suak theisal.\nMichael Packard in “A thim thluh ih a cang rero, haa anei lo ti ka theih veten whale nga a si ti ka thei. In dawlh tum rero ih, ka suak thei nawn lo ding a si hi. Ka thi thlang ding tin ka thinhar tuk lawk, cutawk lai ih ka ruahmi cu ka fapa 2 hi an si, an nauhak tuk lai. Kum 12 le kum 15 lawng an si lai ih ka seherh tuk” tin a thilton pawl cu media hneah a sim.\nNgapi ih kaa a annsal veten a tha neih zaten suah in arak tlansuak thei, ngapi khal tisung ah a pilsal ih Michael Packard cu nga hawl midang in an runsuak, runsuaktu Captain Joe Francis in “A nundam thei cu a vanṭha tuk lawmman” a ti.\nSiizung ah an tlanpi hngal ih a keruh kiak dingah a ruat nan a kiak lo, hliamhma zianghman a tuar lo ih a zanlam ah a suak thei. Sibawi in a dam ṭhah veten ngan a hawl theisal ding thu a sim.\nZingzoitu pawlin “Ngamaan arak si lo cu ava ṭha tuk, whale nga in minung an siatsuah dah lo. Rawl an hawl caan ah reipi an kaa an ang ṭheu ih, cutawk laiah a dawp ngah si ding” an ti.\nMichael Packard cu a vanṭha ve hrimhrim, kum 10 liamzo ah vanzam accident arak tong zo ih a thi lo. Costa Rica a tlawng laiah vanzam te pawl a to ih an cangsual.\nVanzam mawngtu, co-pilot le passenger pakhat an thi. Vanzam to minung 5 cu ramlak ah an tlahlo, hliam nazet an tuar thluh. Ni 2 le zan 2 an hawl hnuah ni 3-nak ih an hmu lo asilen an nundam thei nawn lo ding an ti zo. Cutin, a sun ah an hawl ciamco ih hliamhma thawn an zaten an hmu thluh thei.\nRIP: Leitlun Ih Innsang Tambik Dintu Pu Ziona A Thi


A Tlangval Hrang Phuba La Dingin Meithal A Keng, A Meithal Parah A Tlangval Ih Hmin A Ngan – Meifar\nSeptember 20, 2021 sun nazi 12:00 hrawngah Kayah State, Dimawso ramsung ah mipi kilhimtu KPDF le ralkap pawl an doaw ciamco. An doawknak ah fala le tlangval duhdawt aw zet khal an ṭhenaw, tlangval Sai Bhone Min Thant cu doawknak tualrawn ah a thi.\nA fala Hlaing Pwint Phyu (Jan) cu zankhat sung ramlak ah mitthli thawn amahten a vakvai ih a thaizing lawngah a rualpi pawlin an hmu. Hlaing Pwint Phyu in “Sai Bhone Min Thant, hnemawknak ding ka nei nawn lo. Kan thlennak a rei hrih lo ih doawknak ahcun tel hrih hlah aw ka ti rero nan a feh cak tuk ruangah Jan khal doawknak ih telve dingin in sawm.\nKan van ava duai lawmman so, ka mithmuh rori ah mual in liamsan maw. Zankhat le zinglam sung cu tupi sungah keimahten ka vakvai. Nazi tampi sung khuathim lakah ka vakvai ih na tel nawn lo ruangah ziangtlukin ka cau, ka lungthin a kekkuai ti cu in hmu thei maw…\nZiangah in fehsan, a tha bikin ka rak lo humhim thei lo cu ka damsung in ka ngaithiam aw nawn zik lo. Kan theihawk pek ihsin kan tlanni tiang in rak humhim ih in ngaihsaknak parah ka lungawi tuk” tin a facebook cahmai ah a tarlang.\nA tlangval in mual a liamsan hnuah meithal a keng ih ralkap pawl do dingin a man zo, a meithal par khalah a tlangval ih hmin a ngan. Hlaing Pwint Phyu in “Ka U Sai, mifel le miṭha, mi bawm duh zettu in meithal kengin raldo na duh thu in sim lai ahkhan ka rak zum thei lo. In rak dil rero lai ahkhan ka rak lo leisak lo cu in ngaithiam aw maw.\nUniform kim le meithal kan nei thluh zo tin lungawi zettu ding nangmah na si nan na um nawn si lo. Tu’ah thinlung kekkuai ih meithal run kaitu cu keimah ka si zo, na lungawi maw Sai… Vanram ihsin hni siamsiten in run zoh awla aipuang zetin rak um hram aw…” tin a tarlang.\nMalaysia Ram Ah Hnenum Pakhat An Runsuak, Kum 3 Sung A Thlahlawh An Pe Lo Ih An Hrem Ṭheu


Biakinn Sungah Ava Lut Ih A Pasal Itpitu Cu Tisa In A Tawih – Meifar\nOctober 14, 2021 admin Leitlun 0\nNigeria, Ogun State ih um nu pakhat in a pasal itpitu ih hmaiah tisa so burbo lai in a tawih ih a taksa cu a kang. Mi tuahmawhtu cu kum 37 mi Joy Sunday a si ih fate 2 anei zo. Hliamtuar ih hmin cu Justina Ameh a si, an kiangih um a unu in Joy Sunday cu a pombet ih a kut ah nam in a dawt.\nCumi hnuah kiangkap um mipa pawlin an va kaibet ih police kut sungah an hlan. Joy Sunday in “Ka pasal arak itpi ṭheu ruangah ka khuaruahnak khal a tibuai thluh. Himi sun ah biakinn sungah ara lut ih in camsiat ciamco.\nDaiten ka suak tum zawngah ka kor dunglam a dir ih a tlek. Ka thinheng tuk ruangah inn ah ka va tlung ih tisa ka la hnuah a hmaiah ka tawih” a ti.\nJustina Ameh ih unu in “Spring of Life Global Ministry sungih kan um laiah Bucket ah tisa thawn ara lut ih ka naunu ih hmaiah a tawih. Curuangah ka kaibet ih ka kut ah nam in a dawt, cumi hnuah kiangkap um pawlin an ra kaibet” a ti.\nJustina Ameh khal a pasal thawn an ittlang le ittlang lo thu an sut ih Justina Ameh in “A pasal thawn kan karlakah ziangthu hman aum lo ti ka lo tiamkam” a ti. Justina Ameh cu Strong Tower Hospital ah an phur ih a hliamhma pawl an tuamhlawm, Joy Sunday khal palik pawlin an kai ih an thubuai cu an zingzoi rero lai.\nRalkap Pawlin Mi An That, Inn An Urkang Thuhla Ah CNDF In Thu An Suah, “Kan Thungrul Sal Ding”


Ralkap In Falam Lamzin Ah Mi 2 An That – Meifar\nRalkap In Falam Lamzin Ah Mi 2 An That\nOctober 13, 2021 admin Lawrkhawm 0\nOctober 11 ah Falam peng, Tuphei khuami pahnih cu ralkap pawlin an kap that ih October 13 ah lamzinkap ah an ruak cu hmuh a si. Ralkap in an thatmi pahnih cu fa 2 nei pacang kum 29 mi Pa Thawng Lun Mang le kum 34 mi Salai Thawng Nei Mawi an si.\nTuphei khuami in “Ke in Zawnglei khua lamah an feh, cutik laiah ralkap pawl khal Zawnglei khua ihsin Falam lamah an feh ve. A zan cu inn an ra tlung lo ruangah an innsang pawl cu an thinhar zet, ralkap pawlin an kai ih an hruai.\nManisun ah hawl kan tum nan ralkap pawl an um lai ruangah tuizing ah kan va hawl. Kalay ihsin Km 81 hlatnak 5th ban kiang, lamzin ihsin pi 2 hlatnak ah thisen kan hmu. A kiangkap hrawngah kan hawl ih lamzin kap ah Pa Thawng Lun Mang ih ruak kan hmu, a mit ah meithal kahnak hliamhma aum.\nCutawk ihsin hlanlo ah Salai Thawng Nei Mawi ih ruak arak um, anih cu a pum ah vei 4 an kap. A tir ahcun ruak hnuai ah bomb an kam ding ti kan zum ruangah kan la ngam lohli lo, sun nazi 12 hrawngah kan la ih an ruak cu phum hngal dingin RC Father pakhat in a tawlrel lai” a ti.\nRalkap pawlin an fehnak lamzin tluan ah meithal an kap vivo ruangah Zawlnu Baptist Church pastor leilet ih hnaṭuan lai kum 15 mi Salai Sui Lian Thiang ih khuk ah an kap ngah ih hliam nazet a tuar. (Source: Zalen)\nKalaymyo Ah Thinlung Ciangkuang Lo Pakhat Cu Ralkap Pawlin Tlakrawh In An Sut, An Vel Ciamco\nRalkap In “Matupi Le Mindat Lamzin Sia Kan Rem Ding, In Rak Kap Hlah Uh” An Ti


Midang Bawmnak Ring Loin Mitcaw Nupa In An Fate 8 An Kilkhawi – Meifar\nMidang Bawmnak Ring Loin Mitcaw Nupa In An Fate 8 An Kilkhawi\nSeptember 4, 2021 admin Lawrkhawm 0\nPhilippines nupa tuakkhat cu mitcaw veve an si, fate 8 an nei zo ih midang bawmnak ring loin anmahten an cawm thanglian. 2005 kum ah Manila khawpi ih mitcaw tlawnginn ah an tongaw ih cutin an duhaw, an neihawk hnuah Pampanga khua ah innsang an din ih fate 8 an nei zo.\nAn fate upabik cu kum 11 mi a si ih a nautabik cu thla 3 mi a si, an nupa in puainak hmun tivek ah hlasak in sumpai an hawl ṭheu. Covid-19 thlisia a hrang vekin sumpai lamah harsatnak an tong, asinan an beidong dah lo ih harsatnak cu an paltlang vivo thei.\nInnsang nu kum 38 mi Marivic in “Ziangtin innluah man kan ngah ding ti ka thei, meisa khal kan nei nawn lo. Kan harsa tuk ko, asinan ka pasal in thazang in pe ringring. Hi harsatnak cu kan sual tlang ding tin thazang in pe ṭheu” a ti.\nMi ṭhenkhat in an fate cu cawmsak dingin an ra dil ṭheu nan an siang lo, “Kan harsa zet asikhallen kan fale pawl cu kan cawm thei ding” an rak ti.\nTu’ahcun online fehtlang in hla an sak ṭheu, innsang pa kum 39 mi Julius in “Ka nupi in khua a hmu thei lo nan innsang cangvaihnak zaten a ṭuan thluh, rawl a suang ih in kilkhawi. Kan hrangah a ṭhabik in thil a tuah” a ti.\nEaindra Kyaw Zin Make-Up Sayama In A Mang Ah A Hmu Ih A Thinhar


Kawlram hrang thlacam dingah Vatican tualrawn ah Pope Francis in zaangfah a dil. May 2, 2021 | Radio Veritas Asia\nKawlram hrang thlacam dingah Vatican tualrawn ah Pope Francis in zaangfah a dil. May 2, 2021\nKawlram hrang thlacam dingah Vatican tualrawn ah Pope Francis in zaangfah a dil.\nPope Francis in Zarh tin, Zarhpi ni Vatican St. Peter tualrawn ah khawmzawhtu mipi thawn sun ah Angelus thla an rak cam theu ih hi ni thlacamnak ah cun Pope in Kawlram hrangah a hleice in thlacam sak dingah tualrawn parih saangkate in zaangfah a rak dil.\nBawinu upat nak pek nak May thla a thok zo ih Marathon a hleice ih thlacamnak tumtah mi hi thla cu Kawlram remdaihnak le remawk sal nak ngah dingah thla cam sak uh si tiin khawmzawntu pawl le leitlunhuap hnenah zaangfah a rak dil. Covid hlohral nak hrang khal ah thlacam phah in a thupibik in a thinlung sungah naihniam zet ih a um mi Kawlram hrangah nitin Rosary cam sak ding mang ringring dingah a rak forhfial. Pope in tu vekin mipi lak ah a hleice in a rak than ih Kawlram hrangih thla a cam sak nak hi ka theih tawk te in veiruk hrawng a si thlang tiin khal Rome a thleng tu Jesuh a tinkaing ih Brother Joseph in a rak sim.\nPope cu May 16 ni ah khal Rome ih a thleng tu Kawlram mi pawl thawn Kawlram hrangah a hleice ih thlacamnak, Missa sumnak tuahnak caanserh pakhat a peh bet. Hi mi thuthang cu Vatican thuthang ih kan ngah mi a si.\nPhoto courtesy of: BBC / Google images\nLeitlun killi ih Bawinu lungdawl pawl online ihsin Rosary cam theinak hmun pawl\nLeitlun pulhnat pi thawn pehpar in Cardinal pawlkom pawl ih ruahnak May 6, 2021\nCardinal Parolin in Vatican ih hna a tuan tu ding Swiss humhimnak ralkap pawl hnen hmuaknak thu sim May 6, 2021\nArgentina ram President Pope Francis thawn tong aw May 8, 2021


NUG cozah in Nehnak co thok | Falam Online Media\nJune 17, 2021 June 17, 2021 Ni Hnem Sung\t0 Comments\nJune 21 in July 13 tiang tuah dingmi Voi 47nak United Nations Human Rights Council meeting ah SAC ralhraang an sawm tel ve lo cu NUG hrangah nehnak tumzet co thawn a bangaw.\nSAC ralhraang hin Myanmar cozah aiawhtu dinhmun in Leitlun pawlkom tum zetzet le ram picang pawl ih cohlangnak/theihpinak beisei in boruak a hai nasa nan, voi 74nak World Health Organization meeting khalah siseh, Voi 109nak International Labour Organization meeting khalah Myanmar cozah aiawhtu dinhmun in sawmnak an dong lo.\nCumicu leitlun ramtinkim deuhthaw telnak UN, WHO le ILO pawlkom pawl hin rampi aiawhtu cozah dik ah an pom lo ti thawn a bangaw a si.\nMyanmar mipi cozah tiih ruahmi NUG khal, cuih meeting pawl ah an sawm tel lo nan SAC ralhraang an sawm lo mi hi kan nih hrang ah nehnak tumzet co thawn a bangaw tiah NUG Union Minister U Aung Myo Min in a rel.\nAmahcun “Myanmar aiawh dingin sawmnak kan dong lo nan kan sung tiah kan ruat hrimhrim lo. Atu ah rampi aiawhtu dinhmun in SAC ralhraang an sawm lo mi hi kan nih hrang ahcun nehnak kan co tiah kan sim thei a si”.\n“Leitlunhuap ram pawl hin SAC ralhraang ih thilsual tuahmi an thei thluh. Curuangah Myanmar cozah dik ah zo hman in an pom thei lo. Rampi thuneihnak cuhtu, rampi thuneihnak kilkhawi sungtu tiih kan ko khal a si le cozah dik dinhmun in zo hman in an co hlang theilo ti hi a lang fiang zet” a ti.\n← Yangon, NLD zung hmai ih Bomb an kam/puah lai CCTV ah a lang\nFalam Peng sungih raltlan/ralkian hrang ṭuanvo latuding FTIMT pawlkom dingsuak →\nSingapore ih hnaṭuan kawlram mi 47 pawl cu Myanmar ah tluangten thleng zo\nMithiruak sartu Palikrual bomb puah tuar


KIA In Ralkap Sakhan An Urkang Sak Hnuah Nunau Ralbawi Tel In 9 An Kai – Vapual Auaw\nKIA le ralkap doawknak a dai thei hrih lo ih nitin rori in doawknak thuhla a um ringring. Tuitum ih an doawknak hmun cu mak danglam zetin Kachin ramkulh sungah a si lo ih Kachin le Sagaing ramri Khamti peng sungah a si.\nKhamti myone ah ralkap pawl an hrang tuk cu mipi humhimtu pawl thawn an do aw ringring. Cuvek ah Khamti kiangte ih um KIA cu mipi humhim in an vatel ih Khamti myone sungih ralkap sakhan pakhat cu ,tuizing may 22 , zinglam nazi 4 hrawngah a va do. Ralkap lam an sung ih hriamhma tuar 3 an um. Cumi lo ralkap 9 cu KIA in an kai ngah ih cumi lakah ralbawi nunau pakhat a tel.\nkhuami pakhat cun “Zinglam nazi 4 hrawngah KIA cun ralkap sakhan cu an kap ih ralkap 3 hriamhma tuar an um. Ralkap dang 9 cu an kai ngah ih ralbawi nunau pakhat a tel. KIA in ralkap sakhan an urkang sak thluh hnuah hmundang ih ralkap cu vanzam in an ra ih bomb an thlak ciamco lawk nan, tu ahcun doawknak a reh hrih a si,” tiah Kachin thuthang a simthei. Khamti cu Sagaing tlunlam ih um a si ih Kachin ramri a si.


A Nui Tlangval In A Pawngsual, A Nu In ‘Zangnadawmnak Ah iPhone Leih Aw” A Ti – Meifar\nNovember 3, 2021 admin Leitlun 0\nIndonesia, Medan khua ih um tleirawl kum 17 mi ‘S’ cu a nui tlangval in a pawngsual ih a nu in thupi ah ruat loin a tlangval hnenah “Zangnadawmnak ah iPhone leih aw” a ti.\nTleirawl humhimnak ah a hmin cu “S” ti lawngin an tarlang. A nulepa hi an umtlang nawn lo. A nu in tlangval a nei ih an inn ah ava leng ṭheu. August 2, 2021 zan ah ava leng ih zan laiah tleirawl ih room sungah a lut thup.\nTleirawl cu nupa-sinak hmang dingin a sawm ih arak duh lo ruangah a nam ciamco ih a sualpi. Tleirawl in a nu hnenah a sim thei ih a nu in “A cang zo mi cu khatin um men seh” tin arak ngaihsak lo. Cumi hnu ni reilote ah a nui tlangval cun a pawngsual sal.\nA nu hnenah a simsal ih a nu in “Zangnadawmnak ah iPhone leih aw” a ti. Tleirawl in a tuar thei nawn lo ruangah a pai hnenah a tlan ih a parih thilthleng cu a sim thei. Sumatra Utara Police Station ah thubuai an thehlut ih pawngsualtu cu a phutawk hremnak pe dingin an tawlrel rero lai. (#WOB, Detik)


Chechnya Ram Parliament An Kap - Chinland Today Media\nChechnya Ram Parliament An Kap\nOctober 22, 2010 8:19 pm·0 comments\nRussia ram ihsi ram peeng pakhat Chechnya ram khawpi Groziny ih Parliament Inpi cu zoti theifiang lomi misual minung 3 in meithal leh Bomb hmangin an kap ciamco ih, minung 6 an thi ih, midang 10 in hriamhma an tuar.\nInterfex Agency News in a sim nakah Parliament kaptu hi minung 3 an siih, an lakih minung 2 cun thihcilh bomb an paimi tipuakin an thihcilh ih an lakih pakhatcu ralkap pawlin an kapthat tiah an sim.\nChechnya ram President, Ramzan Kadyrov cun tulai fangah cun buainak dang a thlengbet lo ih buainak hmun pawl khal Cozah ralkap leh Palik in thazetin an kilhim theizo tiah a sim. Himi buainak ruangah Russia Interior Minister, Rashid Nurgaliyev khalin Chechnya ramhi a pancih ih, Chechnya ram President, Ramzan Kadyrov leh ram hruaitu mi upa dangthawn an to tlangcih ding.\nChechnya ramah hin Russia ram thlanglam North Cancasus ih Muslim Tapung pawlhin buainak an tuah ringringih, Curuangah Chechnya leh Russia Cozah ttangtlang in an do ciamco ih an nuai cimit thluhthlang tiih an ruah laiah Muslim Tapung pawlhin ralthuam dangdang hmangin buainak an tuahsuak ringring thotho.\nToyota Company in Motor Lakir Sal Ding\nMotor tuahtu Company tum leh ttha Toyota Company cun a tuahmi Motor a zuarsuak zomi pawl Million 1 leh 5,00,000 a lak kirsal dingthu a puang. Toyota Company thu neitu pawlcun an Motor tuahmi pawl lakah Avalon, Highlander leh Lexus pawlhi an lakkir sal dingmi pawl an si tiah an tarlang.\nAn lakkir sal dingmi pawlhi US ihsin 7,40,000 Japan ihsin 6.00.000 leh UK ihsin 17.000 an si ding. Himi an Motor zuarsuak zimo pwl lakir sal an tumnak sanhi a Ceet ihsin Oil putsuak thei mi a umih cumi in a Brake a siatter thei timi hmuhfiang a si ruangah a him tawklo ih ruah a si. Asinan hiti vek Oil put hnukhalah Km 200 hrawng a tlanbet thei lai ih ttihnung tukcu a silo tiah an sim.


Australia Chin Kum Thar 2013; Tluangten Ṭhehsuak - Chinland Today Media\nOctober 11, 2013 12:34 pm·0 comments\nMelbourne : Australia, Melbourne khawpi ih Chin Kum Thar 3-6 Oct, 2013 ih neih mi ah khua hlan kan pupa pawl ih anrak thuamawk daan, kan Chin mi san tiluan a dotdot, Khuangcawi, Va sir ral laam, leh santhar laam aphunphun pholangnak neih a si.\nNi thumsung hi Chin Kum Thar puai hi hman a siih, sun ah lehnak aphunphun thawn hman a si hnu ah zaan ah awn mawi, nunphung pholannak pawl tla neih a si. A ni netabik ah Pathian biak khawmnak an neiih Chin ram ih leimin ruang ih harsatuar Zalai khua bawmnak ding hrangih sumpai khawnnak khal an neiih $ 1850 lai an ngah tiin thu ka dawng.\nTlawngkai ninga zaan ah Chin Concert Live Show in tuah a siih Adelaide Music Band le Melbourne Music Band pawl in zaihla thawn mipi an awi. Hip Hop laam khal a umih mi 500 lenglo in i mi zan ah puai an zawh. ‘Hivek ih Live Concert, Chin Kum Thar ih zaan khat rori nan tuah hi a ropi a si. Mino pawl tha a thoter ih puai a ti hlunghlai’ tiin Bawite Adelaide CCA hotu pakhat cun CT hnen ah a sim.\nZarhte zaan cu, Phun Hnam Zaan tiin tuah a siih lai nunphung, laam le awnmawi pholangnak ah mi 700 lenglo tluk in an tel pi ti ah thu kan dawng. Australia Federal MP, Maroondah Council Mayor, le University ih professor dangdang, AMES hotu ṭhenkhat leh Chin mi bawmtu mi dangdang pawl khal in an tel pi ve. ‘Australia ram ih miphun tete pawl ih hnam puai ah ka tel in ka feh ve ṭheunan tui zaan tluk ih ka nuam awk a um lo, hivek hnam laam hi a nuam a si, a ropi a si’ tiin Michael Sukar, Australia Federal MP cun CT palai hnenah a sim. ‘Hnam le miphun humhalh kan timi cu hivek a si, kan pupa pawl ih an rak ti dan hngilh lo ih kan ken nung hi a si, Chin Kum Thar a ropi a si’ tiin Chin mi tamsawn umnak hmun Maroondah Council Mayor Nora Lamont khal cun a sim ve. ‘ Khuangcawi, san a dotdot ih an tuah mi pawl hin mino pawl lawng silo upa pawl tiang mi a neh rori a si’ tiin Pa Thawngthuan, Brisbane , CCQ hotu cun CT a sim.\nTui ṭum ih kan Chin Kum Thar puai ihsin, kan mipi pawl ziangtluk kan lungput a ṭhangso tia a lang ih hmailam kan mino pawl hrang khalah tha a tho a si tiin Chin Kum Thar thlennak khua Melbourne Chin Community Victoria (CCV) hotu Pa Van Biak Thang Laisak cun a sim. CCV sungṭuan Pa Wesley Bawi khal cun, kan mino pawl lungrual te ih an ṭuantlangnak, kan community kan duhdawt zia pawl hi puai ihsin a lang. Hmailam khal ih cawn ding tlak event management rori a si’ tiin CT hnenah a sim.\nNi thumsung ih lehnak ah Football Volley Ball, Chinlone, Badminton, Table Tennis leh nauhak nuamawknak pawl tuah a si. A hnuailam vek in lehnak pawl cu an si.\nFootball: Brisbane vs Adelaide – Adelaide\nVolley Ball (mipa) : Brisbane vs Adelaide – Brisbane\nVolley Ball (nunau) : Adeladie vs Melbourne – Melbourne\nChinlone : Adelaide (A) vs Brisbane (A) – Brisbane (A)\nBadminton: Joseph Mawi (Melb) vs Bawite (Bris) – Joseph Mawi (Melb)\nTable Tennis: Van Bawi Lian (Melb) vs David Hmin Than Cuang (Melb) – David\nHi Chin Kum Thar football lehpan zuamanak hrang Samel Bawi Thang in a pa Saya Khaw Tin Dal hngilh lonak ah Bel a thawh ih Pi Hlawn Bawi in a u, Prof. Ro Za Thang hngilh lonak ah tiin Volley Ball leh zuamnak ih pakhatnak hrang Bel a thawh. An mah lawng silo in Hall sung ceimawinak hrang tiin Nu Van Lal Rem Ruat cun a pi le pu , Pu Than Duh le Pi Dar Hngel hngilhlonak hrang pangpar mawi thawn ceinak a nei.\nChin Kum Thar hi Australia thleng Chin (Falam) mi pawlin hmun khat ih khuahlan kan pupa nuphung kilhimnak le kan hnam nun cawmnungnak dign ruahsansannak thawn 2008 ah rak neih thok a siih kum hnih veikhat an neih mi puai sunglawi zet a si. Adelaide le Brisbane ah veikhat veve a thleng zo ih tui tum hi Melbourne ih a thlen veihnihnak a si.\nAdelaide ihsin mi 100 lenglo, Brisbane ihsin 20 lenglo leh Sydney, Golburn le hmun dangdang ih um Chin mi pawl in hi Chin Kum Thar an ra zawh tiin CT cun thuthang kan dawng.\nChin Live Concert Australia Ah Tuah


St. Aloysius Gonzaga a thih hlan te ih a Nu hnen cakuat | Radio Veritas Asia\nThlarau Thianghlim ih hnemnak le zangfahnak cu kumkhua in na ta si ringring hram seh law, ka upat duhdawt bikmi Nunu. Na cakuat a ra thlen ah hin, hi thihnak ramah thi thei hrih lo’n ka tang hniaphni lai a si. Asinain, a tu ahcun, a nungmi pawl umnak ram ah kumkhua Pathian thangthat dingah vancung ram lam pan dingin ka thangphawk awk a tul thlang. A ngaingai ahcun, a tu hlan ihsin cutawk hmun rak thleng zo dingah ruahsannak ka rak neih cia zo mi a si lam. Ka duhdawt bikmi Nunu, Paul ih tivek in duhdawtnak timi cu a lungawi mi pawl thawn lungawi ding, a tap mi pawl thawn tap tlang ding ti a si ahcun, nasa tak ih lungawi ding na si. Ziangahtile, Pathian in nangmah a a lo zangfah ih a lo duhdawt ruangah a dikmi nuamnak lamzin i hmuh ih ziang tik hman ah amah ka thlau lo ding timi i fiang ter zo.\nAw upat duhdawt tlak bikmi Nunu, Pathian ih thatnak timi cu maw, theihthiam thei lo mi le tah theih lo mi tipi thuanthumpi vek a si. Himi Pathian ih thatnak ka ruah tinte’n a maksaknak in keimah le keimah khui ka thleng ti hman thei nawn lo khop in i hruai hlo theu. Caan tawite sung, rel tlak lo te hna ka tuan mi ruangah Pathian in kumkhua colhdamnak hmun ah i ko a si; ziang tlak lo te si hman sehla, ka ti thei tawk te ih ka rak hawl rero mi a cemthei lo mi nuamnak hmun ah vancung ihsin i run sawm ih a for sunmi ka mitthli man pek dingah hi laksawng cu i run kam a si.\nKa upat bikmi Nunu, Pathian ih ramri nei lo mi a zangfah lainatnak ziangsiar lo ih um pang lo dingin na ralring ding hi ziang dang hnakin ka lo forh duh hleice. Pathian thawn hmaiton ih caan a hmang rero tu hrangah mithi pakhat hrang vekih na tah rero pang a si ahcun, Pathian ih zangfah lainatnak ziang siarlo ah na cang ding ho khaw. Pathian thawn hmaiton ih a tlangleng rero tu ih thlacamnak pawl cu, harsatnak na ton rero lai caan khal ah leipar an um lai ih an lo bom thei hnak in hmual a nei sawn timi khal hi thei hngilh hlah aw maw. Cule, kan thenawk hi a rei lo ding ho khaw; a rei hlanah vancungram ah kan tongaw sal ko ding; in Rundam tu thawn pumkhat ah kan cang dingih kan thinlung ruahnak zate thawn amah cu kan thangthat ding; a zangfahnak thangthat phah in kumkhua nunnuamnak cu kan cen tlang leh ding. In pek cia mi thil pawl Pathian ih in laksak sal tikah, kan ro sunglawi kha a him sinsin nak hmun ih retsak in duh ruangah a si theu; cule, kan hril duh bik dingmi thluasuah pawl pek in duh ruangah khal a si theu.\nKa duhdawt bikmi Nunu, hi cakuat pawl na hnen ih ka ngan nak san cu, kan innsungsang zate’n ka fehsung nak parah lungawi hnangam ih nan um ding ka duh ruangah le, kan ruahsannak phunkim a famkimnak hmun, tiva ral ah tluang te le zamrang te ih ka thlen theinak dingah Nu pakhat dinhmun in thluasuah i pek ding ka duhruangah a si. Cule hi cakuat ka nganmi hi thinlung tak rori ih ka nganmi a si; ziangah tile, hi cakuat ngan ti lo bak cu na fapa pakhat dinhmun in duhdawtnak le upatnak langter dingnak dang ka thei nawn lo.\nNa duhdawtmi na hrinhniang, Aloysius Gonzaga\nTuitum ah himi St. Aloysius Gonzaga ih cakuat kan run tarlang duhnak san cu, St. Aloysius Gonzaga vekin tui tum pulhnat a karh lai fangah, maih sungmang le lungthlitum pawl tanta tahrat in mina pawl hrangah pumpe ih maih nunnak tiang a thap tu pawl upatnak pek kan duh ruangah a si. St. Aloysius Gonzaga hi Siangbawi dinhmun in mipi rian a duh ruangah siangbawi tlawng kai rero mi a si ih, rinlo pi ih pulhnat a tlun tikah cuih pulhnat ih namnuai mi mina pawl rian dingah a pum a pe aw ih, amah lala khal cuih pulhnat thawn amaih lungthlitum Siangbawi cannak hman ngah man lo’n 1591, June 21 ah a nunnak a rak liam. Cule, 1726 kum ah Mithianghlim dinhmun ih khaisan a si ih, 1729 kum ah Pope Benedict XIII in mino pawl kilkhawitu Mithianghlim timi hmin a rak pek. Atu ahcun amaih thihni June 21 ah kumtin sunloih a si theu. A rak ngaitu nan zate’n St. Aloysius Gonzaga ih thlacam sak nak thawngin tuitum ih pulhnat ihsin luat thei cio dingah Bawipa’n lo thluosuah hram seh! Amen.


CHINMI ZATE HRANG “GLOBALCHIN” GROUP MAIL THAR - Chinland Today Media\nCHINMI ZATE HRANG “GLOBALCHIN” GROUP MAIL THAR\nMarch 19, 2009 5:50 pm·0 comments\nGlobalchin in kan lo hmuak!\nLeitlun pumhuap Chinmi (Globalchin) zate thurel khawmnak hmunpi a si. Ram sung ram leng ih um zate hrang ih theih tulmi thu le hla relkhawmnak hmun lipi a sivekin mipi thansonak ding ah duhthusam le thucah pawl ngan sinsin uh.\nNa ruahnak, na thinlung, na hmuh daan le siartu thansonak ding ih na thinlungkenmi fatebik na ngan suakmi khal kan ngaisangzet ding. Hi, Globalchin hin mipi tampi thinlung a kauter ding ih Chinmi pumkhat sinak khal a langter sinsin ding.\nLeitlun mi zaten u nau kan sizia khal Globalchin cun nitin simfiang a duh. Ralkap uknak hnuai ih a umtu ram sung senpi hrang le ramkip ih nunnak humhimnak hawl ih a vakvai pawl hrang ih ruahsannak thar langternak hmun Globalchin a si theinak ding ah nang le kei in tuanvo kan nei.\nHi leitlun pumhuap Globalchin ih na telve theinak ding lamzin a hnuai ah tarlang a si.\n· A luttu ding cun hinah ca a kuat ding: Globalchin-subscribe@yahoo.com\n· Mipi zate hmuh ding ih ca thlaknak: Globalchin@yahoogroups.com\n· Tawlreltu pawl ca na kuat nak ding: Globalchin-owner@yahoogroups.com\n* A innpi na zoh duh le: http://groups.yahoo.com/group/Globalchin/\nThubet: Himi Globalchin groupmail ahcun pengtin ihsin a interest tu lawng luh ding a si.\nCT Facebook Group, Chin Mino 13000 Um; Tambik Hminsin\nFala kum 107 in pasal neih duhthu sim


Riteek Hlah - Chinland Today Media\nNovember 27, 2012 10:23 pm·0 comments\nBible Siar Ding: 1 Samuel 3:1-18\nA fapa pawl in ka thang in siatter ruangah a sungkhat pawl cu ka hrem hngai ding a si tiah Eli ka sim cia zo. A fapa pawl ih thil ttha lo an tuahmi a thei nain a kham lo.\nKa rualpi nu in huatsuakzet kilkhawi theih lomi fapa pakhat a nei. A hung upa deuhdeuh ih leiba tampi a neih tikah a nu cun a kuan sak thluh ttheu. Thuphan a sim ruangah kaih a tong. Cutikah a nu cun paisa tampi cem in a fapa cu thlah saal dingin a leem. A nu cun a fapa in nehhnu lam ah ziangbangtuk buainak a suahpi lai ding ti thei loin a buainak cu riteek a neihter vingvo. Curuangah cuih tlangval pate cu ziangtik hmanah a nuncan le a cangvaih daan thlengh dingin a zir dah lo.\nBible in, Eli cun a fapa pawl ih thil ttha lo an tuahmi a thei nain a kham lo, ti’n a sim. Eli in a fapa pawl cu an sualnak parah nunsim loih a umsan men ruangah Pathian Amah rori in a hrem hngai a si.\nZumtu pawl tla kan rualpi maw, asilole kan innsungsang mi pakhatkhat maw thil dik lo hril sual dingin thapetu vekah kan cang pang ttheu. An parah Pathian ih thuneihnak lang thei lo dingin kan hnaihnok ttheu. Anmah humhimtu kan si theinak dingah thil siavatuk an tuah lonak ding, Pathian lawng zoh ih a nuncan ziaza an thlengh theinak ding bawm cio uhsi! Cuti’n ti tikah zianghman ngaihsak loin kan hnong ding tinak a si lo. An dinhmun kha riteek tuahsak loin thazaang peknak kan nei thei, ih a dang cu Pathian ih thuneihnak sungah kan ap thei.\nThuneitu sangbik Bawipa, midang pawl ih nunnak ah Na thuneihnak lo hnaihnok ih ka luh ttheunak ah in ngaidam hram aw. Lamzin dik ih hruai theinak le Na hnenih hruai theitu si dingin in bawm aw.\nMi in Pathian ih thuneihnak an hmuh theinak ding hnaihnok khop in an nunnak sungah ziangmi si ka tuah pang ttheu?